Ensevenaduri al Liderez - Diocèse de Quimper\nEnsevenaduri al Liderez\nE-kerz an deveziou-studi diwar-benn an doare da ensevenaduri en eun doare breizad ar c’hatekizerez (gouere 2004), e oa goulennet diganin komz diwar-benn ensevenaduri al liderez. Al linennou-mañ a azlavaro ar pep pouezuza euz va frezegenn, en eun doare eun tamrnig disheñvel eveljust.\nTeir eveziadenn da genta, e-giz rag-gér :\nAr studiadenn-mañ a zo da veza lakeet e amdro pastorelez Bro-C’hall, a ’n em zoñj diwar-benn ar c’hatekizerez liammet gand al liderez. An destenn-labour “mond da galon ar feiz”, a zigor eun hent da ginnig ar feiz azaleg kalon lidadenn Pask. Al liderez eo al lec’h kenta euz an deski-beza-kristen, eul lec’h hag a ro d’an deski-ze e stem hag e intentamant.\nEn deveziou studi-mañ, e labourom diwar-benn “ensevenaduri” : petra eo ensevenaduri al liderez, ha penaoz hen ober, er pez eo hirio sevenadur breizad ar rummadou nevez ? Eun troc’h a zo bet, peogwir n’eo ket bet treuskaset war-eeun ar zevenadur. Petra a ouezom-ni euz ar re yaouank a fell deom kinnig dezo ar feiz ? Pe-seurt sevenaduriou o-deus resevet da vare “Herez ar Gelted” ? Jacques Fedry, jesuist, o komz euz eur zevenadur nevez ha bedel o tond war-wél, a lavar on-eus perz e daou zevenadur, diou herez disheñvel, unan “a-bik”, an hini a resevom euz ar rummadou kosoc’h, unan all “a-rez”, pouezusoc’h hervezañ, an hini a resevom euz on arnzer, euz or c’hempredidi. “E kroaz-hent an diou herez sevenadurel-ze, an hini a-bik hag an hini a-rez, eo e ranko al labour beza greet.”\nRei e blas da zevenadur Breiz da ensevenaduri al liderez, labour da veza atao kaset da-benn en eur reseo Konsil Vatikan II, a zo en em zoñjal war ar pez eo al liderez, e zoare da weled an den, da lavared eo ar pez a zo boutin en oll sevenaduriou, ar pez a ro tro da bep hini da veza tosteet outañ er pez a ra e vuez, e wriziou, e istor, hag a zigor aze eun hent a skiant.\nGoude an teir eveziadenn-ze, setu amañ teir Iodenn ar brezegenn-mañ :\n- Perag lida ?\n- Penaoz en em gemer ?\n- Petra ’zo er jeu en eun deskoni (reizerez) hag a joentrfe kenetrezo an oll draou a ra ar vuez kristen ?\nEun nebeud geriou diêsoc'h, araog kregi :\nSevenadur = Kultur\nDeskoni = initiation\nIntrudu = initiative\nBodad = assemblée\nTreuskas = transmission\nLiderez = liturgie\nDeskard = novice\nHir-zell = contemplation\nMeulgan = hymne\nKiriegez = responsabilité\nLidadenn = célébration\nDistro = conversion\nEnkorvadur = Incarnation\nLuhvann = projection\n1 PERAG LIDA ?\nAr c’hatekiz bian a lakee ar pouez war an tri dra-mañ euz ar vuez kristen : ar gwirioneziou da anaoud ha da gredi, ar gourhemennou da heulia, ar zakramañchou da reseo. O c’havoud a reom joentret en tri verb mañ : “beva, kredi, Iida”, med lavaret en eun doare buezekoc’h. Aviela a dremen dre an tri dra-ze. N’eus ket a avielerez heb digemer ar Gomz, da lavared eo antreal en he doare da gompren ha da veva an traou. Da, lavared eo kleved kelou mad ar C’hrist e kalon va buez din-me, hag ar galvadenn d’an Distro a zeu da heul. Al Liderez, ha dreist-oll liderez ar zakramañchou eo al lec’h a zeu, e Iliz, da rei pouez, da wiriekaad intrudu Doue hag a bermet d’an den kredi. Al liderez, a-wechou gwelet ’vel eun termen, a c’hell beza al lec’h ma tizoloer, lec’h eur skiant-prena speredel, eul lec’h a bermet bale tamm-ha-tamm war an hent da zigemer an aviel. Pa vez da heulia katekizidi e tizoloer an dra-ze. Gand ar spered-se eo on-eus da ober brao war-dro ar pardoniou hag a zo “lidadennou dorzigor”.\nN’eus ket a droc’h, nebeutoc’h c’hoaz a enebèrèz etre an tri dra med da zikour anezo da c’hoari an eil war egile. War ar poent-se e c’heller adlenn “Al Lizer da Gatoliked Bro-Frañs” : “Daoust ha n’eus ket eur riskl gwirion, p’en em zistager diouz ar vuez liderezel ha sakramantel, e teufe embannidigez ar C’helou Mad da veza bruderez, engouestl ar gristenien da goll e vlaz gwirion hag ar bedenn da drei e huñvre ?”\n2 PENAOZ LIDA ?\nAl lodenn-mañ a zo tennet euz al leor “Dans vos assemblées” embannet dindan renerez an Tad Joseph Gelineau. Komz euz ensevenaduri, da Iavared eo rei e blas d’eur sevenadur en doare da lida, a zo beza prest da antreal e doare-ober al liderez a ra implij euz ar grouadelez abez hag euz an enkorvadur. Dre-ze, e lavar, e ro da weled intrudu Doue ha respont an dén. Bez’ e c’hell c’hoari gand an oll draou-mañ : korv an dén, ar spas hag an amzer, ar gweled, doareou disheñvel ar parlant ’vel m’eo ar gomz, ar c’han hag ar muzik, ar skeudenn, med ive ar c’hargou disheñvel er strollad a zo o lida. Ne vezo ano amañ ganeom nemed euz al liderez kristen.\nKregi a ra al lidou gand sin ar groaz. Da lavared eo lakaad an dom war an tal, war ar c’hov hag erfin war bep skoaz, en eur lavared eur gomz, “En ano an Tad hag ar Mab hag ar Spered Santel.” Enskriva en or c’horv feiz Pask en eun Doue en em c’hreet dén, maro hag adsavet, en or c’horv merk ar Spered, kement-se a lavar kemer e kont korv an dén, gand ar pez ez eo, pe ’ve an doare d’en em zerhel (azezet, warzao, daoulinet, o vale... ), ar gwiskamant (talvoudegez an dillad gwenn, an dillad gouel, ar garg... ), ar skianchou (gweled, kleved, c’hwesa, tañva, touch), ar jestrou simpl ’vel er pelerinachou : gweled ar feunteun, kleved red an dour, santoud pegen fresk eo an dour... Re aliez e soñjom ’vel m’ on-nefe ket a gorv, en eur sevenadur a implij kalz re ar zantadennou kreñv. Ezomm e-neus ive or c’horv da veva ar Grouidigez Nevez.\nSoñjom e Nozvez Fask, en implij a vez greet euz ar Grouidigez : n’eo ket hepkén lennadenn pennad kenta ar C’heneliez, med ive traou ’vel an noz hag ar sklêrijenn, an dour hag an tan, ar cheñchamant lec’h euz an diavêz d’an diabarz. Lida e mechou hag a zo or re deom-ni, euz an Arvor d’an Argoad, kinnig mareou a retred, nann e saliou-skol, med o vale e-touez kaerderiou a c’halv d’en hirzell, kaoud soñj euz pennadou ar Bibl ’lec’h ma reer anao euz al lenn, euz hada ha medi, euz gwez ha bleuniou ar parkeier. Gand ar baleadennou, an droveniou, on-eus ar chañs da ober eun hent a feiz euz ar c’hoant-se, a gaver hirio, da zistrei war-zu an natur. Gand or speredelez kelt e ouezom ouspenn n’om ket troet hepkén war-zu ar zao-heol, med ive war-zu ar c’huz-heol, inizi pell ar yaouankiz peurbaduz, rag o c’hortoz eur bed nevez emaom, eur Grouidigez da zond...\nLida en eur zevenadur\nPa lid Jezuz e bred a gimiad gand e ziskibien, her ra hervez eul lid sakr, pred Pask ar Juzevien, evid rei dezañ eur stér nevez. Buan awalc’h, en eur zerhel stard d’ar jestr a orin, e lido ar c’humunieziou kristen an eñvor sakr-se e doareou disheñvel kenañ. Lida en eun doare kristen a zo da genta chom feal d’ar pez on-eus resevet, rei he stér d’ar vadeziant o walhi en dour en eur zisklêria feiz ar vadeziant, lida ar Beurveuleudi hervez an eñvor losket ganeom gand an Aotrou, med ive benn ober hervez pinvidigeziou pep sevenadur. Beajou Yann-Baol II o-deus roet deom da weled pegen disheñvel ha pegen pinvidig oa an doareou da lida dre ar bed a-bez. An dañs, ar muzik, al luskou, an doareou d’en em zerhel, setu aze tachennou a vefe da labourad warno. Med peb doare-ober ’neus e harzou. En eur pennad diwar-benn ar pardoniou, Mikêl Skouarneg a ziskoueze penaoz an doare da reñka ar prosesionou a lakee da dalvezoud an trohou etre rummajou tud. Lida en eur zevenadur a zo ive rei an aviel d’ar zevenadur-se hag e c’hervel d’an Distro.\nLida en eul lec’h\nA gement-se on-eus komzet dija, p’on-eus greet ano euz cheñch lec’h, euz an diavêz d’an diabarz. Pa gomzer euz lec’h, e komzer ive euz lehiou reñket, a ro tro d’eur vodadeg urziet, hag a ro da weled, dre an doare ma vez reñket hag implijet an “ilizou”, an Iliz m’eo Pobl Doue.\nEr zantual, ez-eus da rei da bep karg he flas : lec’h ar vodadeg hag a ra ar bodad, lec’h ar rener hag a urz anezañ, lec’h ar Gomz, ar mên-font, an aoter. Peb lec’h a zo evid eun dra bennag, ha ma vez implijet mad, e ro da intent ar jestr a vez greet, hag a ro da bep hini beza ar pez ezeo.\nAl lehiou disheñvel a ro tro da veva bodadegou disheñvel, tostoc’h en eun ti-pedi, war an ton braz er bodad braz, leurenn ar pardoniou er Folgoad pe e Santez-Anna ar palud, disheñvel c’hoaz er chapeliou hag el lehiou-parrez.\nOr savaduriou relijiel a ro tro deom da gaoud lidou tro-dro d’ar feunteuniou, d’an norojou, d’ar c’halvariou, prosesionou hag a verk eul lec’h, a lavar ez or euz al lec’h-se, euz ar strollad-se...\nLida en amzer\nAl lidou a vez greet hervez eur c’halander, stag e-unan euz kelc’h amzeriou ar bloaz. Or Zalver Jezuz-Krist ’neus bevet e Basion da vare Pask ar Juzevien, da lavared eo da loar genta an nevez-arnzer. Ginivelez or Zalver a vez lidet e kalon an noz, pa vezo an deveziou o vond da hirraad.\nKinnig hent ar feiz heb derhel kont euz kelc’h al lidou, a zo kemer ar riskl da veva eun dra bennag e diavêz euz arnzer an Iliz. Evel-se, ar mare gwella evid badeziant ar re yaouank hag ar gomunion genta eo amzer ’Fask, evid ar gonfirmasion eo beteg ar Pantekost. Eun diêzamant a gavom hirio peogwir eo bet distaget kalender ar skol diouz hini al lidou, ha kalander buez kêriz diouz hini al labour douar.\nLida gand ar Gomz\nEvid ensevenaduri al liderez e brezoneg, n’eo ket awalc’h trei leor al lennadennou pe al leor-overenn e brezoneg. Red eo c’hoaz e vefe ar re-mañ digoret ha lennet. Red eo ive e klevfe ar bodad hag e respontfe. Meur a zoare a zo da gomz evid embann Komz Doue, evid lavared pedenn ar bodad, evid lavared an daremprejou etre an dud. Rei da gleved burzudou Doue “da bep hini e yez e vamm”, rei tro da zevel eur respont, setu aze eul labour a c’houlenn kalz evez ha deskamant.\nLida gand ar c’han hag ar musik\nN’on-eus ket amañ da zevel eun daolenn diwar-benn ar c’han el liderez. Ar c’han relijiel ne c’hell ket kemer plas ar meulgan pe kan allid. (Da skwer, ar c’han broadel hag a zo heb par, greet ma ’z eo evid boda ar strollad, ne c’heller lakaad hini all ebed en e blas). Dibab ar c’hantikou, ober kantikou nevez, heulia ar c’han gand binviou-seni, da hir-zoñjal gand an delenn, da verka ar gouel gand ar vombard, kement-se a ro tro da vuzikerien a bep seurt da gemer perz e mareou ispisial euz al liderez.\nLida gand skeudennou\nAze ez-eus eur gwir labour da ober evid lenn ar skeudennou niveruz on-eus : kalvariou, aztaoliou, gwer-livet... Bez’ ez int skrin anad on lidou. Bez’ e stummont or pedenn. Da skwer, lidadenn Devez an Aotrou e Plougastell ’deus roet da weled penaoz e c’heller tenna gounid a gement-se. An teknologieziou nevez (luhvann dre video) a ro kalz muioc’h a frankiz, med o-deus ive o harzou (beza eun tele-seller, ha nann ezel beo eur bodad).\nLida gand liderien\nAr bodad a zo o lida a zo eur bodad a Iliz, poblad tud vadezet, hag a zegemer aliez tud “war an treuzou”; bez’ eo eur bodad gand kargou ha ministrereziou disheñvel, lod urziet-sakr ha lod all nann. A bouez braz eo rei da weled liested ar c’hiriegeziou, ar c’hargou, ar vinistrereziou, rag “eun dremm” a roont d’an Iliz bodet : bez’ e roont da weled pegen disheñvel eo donezonou ar Spered d’an Iliz. Sened on eskopti ’neus galvet da anaoud ha rei ton d’al liested-se. Al liderez eo al lec’h kenta evid-se. Pa vezer o sevel eul lidadenn bennag, pe ’ve eul lidadenn evid ar c’hatekiz, pe pardon eur japel, e tlefed bep tro en em c’houlenn : piou a reno al lidadenn, gand piou en e gichenn (pe en he c’hichenn) ? Piou a raio petra (lennadennou ar Bibl, pedenn, kan... ). Daoust hag e ro da weled piou e-neus resevet ar garg da heñcha an Iliz lehel, d’he c’helenn ? Daoust ha talvoudegez a vez roet d’an dud a ra eur zervij bennag (gweladenni ar re glañv pe ar re goz ?) Ar re a gemer ar gomz, daoust hag int a beb oad, gwazed hepkén, pe merhed hepkén ? Kement-se, eveljust, a c’houlenn skiant-prenet, med deski a c’heller atao.\n3 PETRA ’ZO ER JEU EN DESKONI KRISTEN ?\nAr c’hiz a zo da gleved gand an dud a Iliz an dro-lavar “deskoni kristen”. Red eo displega ar pei ez eo : lakaad da vond asamblez deski-beza, anaoudegez, skiant-prena, dre eur c’hompagnunaj, gwelloc’h c’hoaz eur paeroniaj, setu ar pez a lakom dindan ar geriou-ze.\nBeva eor skiant-prenet\nBez’ emaom o paouez komz euz doareou disheñvel al liderez, hag ar pez a ra anaezañ. Greet eo evid ma c’hellfem en em gavoud gand an Doue a garantez roet deom da anaoud e Jezuz-Krist. Beva eun dra bennag, santoud an dra-ze ennor an-unan, ha beva kement-se en eur bodad dibar, karget a istor. Ar Gomz klevet, ar pedennou lavaret, ar jestrou greet a deu neuze da veza kemend-all a vein-gortoz evid mond donnoc’h e intentamant ar feiz. Setu ar pez o-deus bevet diskibien Emmaüz, “penaoz o-deus e anavezet dre ar Rann-Vara”, jestr hag a lavar ar c’hompagnunaj bevet “Daoust ha ne oa ket entanet ennom or c’halon, pa oa o komz deom en hent hag o tigeri deom ar Skrituriou ?”. An adlenn-se a vez anvet gand eun ano barbar “mistagogiez”, katekizerez ar jestrou, GOUDE beza bevet anezo. Na zisplegom ket perag e vezo greet eur brosesion, lakaom eur banniel etre an daouarn, ha deom en hent ! M’eo bet urziet mad an traou, e vezo peadra da gomz goude-ze.\nRei talvoudegez d’eor c’hompagnunaj\nAn deskoni a c’houlenn eur c’hompagnunaj, eur paeroniaj. Kement-se a c’houlenn e vefe eun darempred ispisial etre eur mestr-deski hag eun deskard, med ive eur perz euz ar strollad a zegemer. Poent eo chom a-zav da gatekiza “e-diavêz euz an douar” ’neus disklêriet gand rezon eun eskob e Lourd. Kement-se a lavar e rank or bodadou beza prest da zegemer, da rei plas, da stumma ar re on-eus c’hoant rei tro dezo da zizoloi or buez a grederien. E pelec’h ema ar rouejou, al liammou a garter a raio posubl eur seurt paeroniaj ?\nEor gounid evid an oll\nAr pez a vez bevet gand ar re a ambroug ar c’hatekizidi a ziskouez mad o-deus ar c’humunieziou kristen kalz da c’hounid o kemer perz el labour-se a zeskoni. N’eus netra gwelloc’h evid beza neveseet en on doare da veza, beza goulennateet diwar-benn on doare da ober, or faziou, med ive evid dizoloi en-dro teñzoriou kuzet, freskadurez an eien.\nEn em c’houlenn a reom amañ diwar-benn an doare da dreuskas ar feiz er sevenadur breizad, med daoust hag al labour-se a dreuskas en eur sevenadur ne ra ket deom beza pinvidikoc’h er sevenadur-se, hag an digor-se d’ar feiz ne c’halvfe ket ahanom d’an “Distro” ha da gredi muioc’h ?\nEun treuskas war an daou du a zo aze : treuskas ar pez on-eus resevet, med ive staga gand eul labour a gendiviz ’lec’h ma resevom kement ha ma room.\nChristian Le Borgne (brezoneg gand Job an Irien)


(Adkaset eus Frañs dieub)\nKroaz Lorraine, skoed ardamez ar France libre.\nAr France libre a oa o ren ar Rezistañs diavaez diazezet e Londrez gant ar jeneral de Gaulle goude ma vefe bet embannet galv an 18 a viz Even 1940. An devezh a-raok ar galv brudet, d'al lun 17 a viz Even, o welet aloubadeg fonnus an nerzhioù alaman, Philippe Pétain, penn gouarnamant an IIIe Republik, a c'halvas an arme c'hall da baouez gant ar stourm e-keit ha ma vefe marc'hataet un arsav-brezel etre Bro-C'hall hag Alamagn an Trede Reich. Pemp devezh war-lerc'h e oa sinet an arsav-brezel, d'ar sadorn 22 a viz Even 1940. Dre-se e oa kroget "hent ar c'henlabourerezh gant an Alamanted".\nUn nebeud sizhunvezhioù goude, d'an 10 a viz Gouhere, ar Vodadeg vroadel, bodet e Vichy, a vote ul lezenn vonreizhel nevez evit votiñ ur vonreizh nevez ha reiñ an holl c'halloudoù d'ar Marichal Pétain. D'ar Meurzh 11, Pétain en em ginnige e-unan "Penn ar Stad c'hall". Kroget e oa gant Renad Vichy.\nAr memes devezh, ar jeneral de Gaulle, a embanne e oa Renad Vichy ur renad « amreizh, nul ha diziazez » (illégitime, nul et non avenu), a save ar gouarnamant da zifenn an Impalaeriezh (Kuzul difenn an Impalaeriezh) ar France libre. An nerzhioù lu o tont da gendeuziñ gant re ar Frañs dieub a voe graet Forces françaises libres (FFL) anezho.\nD'an 13 a viz Gouhere 1942, ar « France libre » a zo anvet « France combattante » dre ar C'huzul broadel gall evit kendeuziñ ar Frañs dieub gant "ar strolladoù e diabarzh ar vro a stourme er Rezistañs".\nD'an 3 a viz Even 1943, ar France libre (France combattante) a zeue da vezañ ar Comité français de Libération nationale (CFLN) ha d'ar 1añ a viz Eost 1943, nerzhioù ar Frañs dieub (FFL) a zeue da vezañ an Arme C'hall evit an Dieubidigezh.\nPenn-kentañ diaes[kemmañ | kemmañ ar vammenn]\nAr France libre a oa bet dre sujidigezh emouestlidi gall liesseurt d'ar jeneral de Gaulle evit kenderc'hel ar stourm a-enep an Alamanted gant ar Rouantelezh-Unanet. Diouzhtu goude an 18 a viz Even hag ar galv brudet evit kenderc'hel gant ar stourm, e teu tud unan hag unan. Oficserien, soudarded, keodedourien a ya etrrezek Londrez ha de Gaulle. Adal an 28 a viz Even 1940, Winston Churchill, ar c'entañ ministr Saoz a ansav ez eo ar jeneral de Gaulle « penn ar C'hallaoued o kenderc'hel gant ar stourm ». E-touezh an dud liesseurt o erruout etrezek de Gaulle e kaver: broadelourien, roueelourien, yuzevien, katoliked (René Pléven) komunisted... An holl dud-se a oa enebet a-raok ar brezel ha sevel a ra cheu bras e Londrez etrezo.\nAdtapet diwar « https://br.wikipedia.org/w/index.php?title=France_libre&oldid=1816633 »\nKemmoù diwezhañ degaset d'ar bajenn-mañ d'an 17 Kzu 2018, da 13:28.


Enklask ammoniak, lodenn 3 - Temz hag amoniak masklet e Sant-Maloù - Splann ! | ONG d'enquêtes journalistiques en Bretagne\nLodenn 3 : Temz hag amoniak masklet e Sant-Maloù\nIskevredad eo an Timac eus ar stroll roullier, ur pezh embregerezh gwerzhañ temz. Didrouz eo bet diorreet e labour aozañ temz diwar azot e Sant-Maloù. Pemzek vloavezh ur produiñ risklus-kaer, hep bezañ gwelet. N’eo diwallet nemet abaoe 2017, goude bezañ dilesket ur gaz saotrus, an amoniak, betek pemzek gwezh muioc’h evit an norm aotreet. Sed amañ ur sell war un hir a vankadenn a-berzh ar galloudoù foran.\nE-pad 15 vloaz da neubeutañ e bet kuzhet an tems nitrogenek produet gant an Timac.\nDilaosket eo bet muioc’h a amoniak gant an Timac eget ar pep brashañ a zo aotret gant al lezhenn, gwechoù ‘zo etre 2017 ha 2020.\nAnkeniet eo kevredigezhoù ha medisined lec’hel ‘zo abalamour da saotradur an amoniak.\nNe ra ket trouz ar galloudoù foran gant an afer\nAr c’hevredigezhioù Dour ha Stêrioù Breizh ha Breizh Vev eo o deus kelaouet ar sitoaianed hag an dilennidi rannvro. « Kaset eo bet keloù ar redioù da gêr Sant-Maloù ha da Roullier gant servijoù ar prefeti met n’int ket bet kaset d’ar rannvro. Amañ zo ur vankadenn a gelaouiñ. Ne vezer ket kelaouet eus tuioù fall mod ober an industriel gant ar Stad. Roet hon eus dezhi da c’hoût », a lâr ur c’huzulier rannvro kozh deomp, hemañ gwelloc’h gantañ chom hep reiñ e anv. Claude Renoult e penn anezhañ betek miz Even 2020, n’eus ket graet ar c’huzul-kêr muioc’h a drouz war-dro d’an afer, hag-eñ e oa ankeniet an dud. « Abaoe 20 vloaz n’eus bet maer ebet o tivizout ober war-dro da skog an industrierezh da vat. Diouer a gouraj, emgontrollerezh, mignonaj, soñjet e vez int galloudus, gant se n’eomp ket da glask laou dezhe », eme an dilennad kozh c’hoazh.\nRet eo lâret penaos eo soutenet ar stroll Roullier gant an dilennidi, dre m’en deus postet kalz a arc’hant war ar porzh. Da skouer gant Kreizenn Vroadel an Nevezadur (CMI) ur savadur nevez-flamm, o tegemer 200 ijinour war ar magañ loened ha plant, arc’hantet gant un amprestadenn tost da 50 million a euroioù digant Bank Europat ar Postadurioù (BEI). D’ar 7 a viz Ebrel 2014 e oa bet igoret ar maen kentañ, gant Jean-Yves An Drian e-unan, e-kichen Claude Renoult, maer nevez-dilennet. « Roullier n’heller ket tremen heptañ gant an implijoù a zegas e Dinarzh ha Sant-Maloù, eme ur plac’h eus ar gêr, lakaet hec’h anv ganti war ul listennad en tu-enep en dilennadegoù-kêr diwezhañ. Kreñv-mat eo e zalc’h war ar porzh. »\nUr rouedad levezon war gêr ar gourserien betek Europa\nA-orin Kleub an Tregont e oa Daniel Roullier, ul lobby o vodañ an industrielerien e Breizh ar muiañ a levezon gante. Diazezet en devoa anezhañ e Sant-Maloù, er gambr kenwerzh hag industrierezh (CCI), a oa prezidant anezhi e 1988. War an dachenn vroadel emañ ar stroll Roullier gant besprezidantelezh Unvaniezh Vroadel Industrierezh an Temzañ (Unifa).\nOuzhpenn-se eo holding ar stroll ezel eus pemp stroll levezoniñ liammet gant an temzoù. E 2019 he devoa bet ur yalc’had 758 440 € digant bodad Europa, peurgetket en anv ur programm anvet « difioù ar gevredigezh : cheñchamant an hin ha barregezhioù ».\nAbaoe an hañv 2020 eo Fabrice Rigoulet-Roze penn meur burev ministr al labour-douar, Julien Denormandie. Fabrice Rigoulet-Roze, bet rener ar strategiezh er stroll Roullier etre 2008 ha 2011. « Graet e vez lobbying gant strolloù eveldomp. Ezhomm hon eus da gaout enarked », a respont unan eus pennoù bras kozh an Timac, hep bezañ souezhet.\nSavadurioùTimac Agro e Sant-Maloù. Poltred : Jean-Philippe Corre, Splann !\nE-kreiz porzh kenwerzh Sant-Maloù emañ an uzin Timac abaoe tri-ugent vloaz. A-hed 500 m ha 250 m led zo hangarioù o fenestroù faos, siloioù ha siminalioù warne. Ha liv zo roet d’ar skeudenn industriel-mañ gant mogedasennoù tev ha teñval o vont da-gaout ar c’houmoul, ha miliadoù a seier temz, glas ha gwenn. Pemp kant metrad pelloc’h a-denn-askell emañ ar mogerennoù hag an aod (diell 1 kartenn ar porzh). Kentañ lec’h touristel e Breizh eo Sant-Maloù, e-lec’h e vez ur milion a dud o tont bep bloaz. hag dre lec’h e tremen 416 210 tonenn a demz ha produioù kimiek ivez (diell 2 bilañs obererezhioù ar porzh). Ha gwir emañ an hanter eus al labour kenwerzh war ar porzh gant un aozer temz, roullier, dre uzinoù e iskevredad Timac.\nAbaoe ma oa bet savet e 1959 gant Daniel roullier eo kresket ar stroll hag an Timac en ur frikañ merl, bezhin kouralus a vez graet gante evit temziñ douar-labour trenk. Un tri-ugent vloaz diwezhatoc’h e vez gwerzhet 4,6 milion a donennoù temz dre ar bed gant an implijer kentañ e Sant-Maloù. ha tost da 340 000 anezhe aozet e Sant-Maloù en div uzin war ar porzh, unan all war un dachenn industriel. Koulskoude eo reolennet an uzin war ar porzh, tost da vezañ klaset Seveso, abaoe 2006 evit frikañ danvez maenel, met n’eo ket evit fardañ temz diwar azot… ac’h a d’ober 45 % eus ar produiñ. Dre se n’eus ket bet diwallet ouzh saotradur an aer e Sant-Maloù gant an amoniak e-pad 15 vloaz.\nMont a ra an Timac pell en tu all d’al liveoù aotreet evit a sell ar saotrañ gant amoniak\n« Bremañ n’oc’h ket evit en em rentañ kont, met pa vezer kustum e vez santet raktal, ur c’hwezh patatez brein. Diwar se e vez heget an nen, en e c’hlaourgennoù, e c’hoûg, e fri, e zaoulagad, evel bezañ allergek », eme ur plac’h eus ar vro, Pascale Nowicki, en ur fronañ an aer adalek ul leurenn en ti-gar, e-tal kichen ar porzh kenwerzh. Tost d’an dachenn industriel e-lec’h m’emañ o chom e tegas Caroline Ruffaut ouzhpenn: « Kement a c’hwezh a vez ken na vez ket tu da vont el liorzh a-wezhioù. Goloet e vez hor c’hirri-tan, ar gwer, gant ur wiskad saotradur ». N’emaint ket o-unan o vezañ ankeniet evel-se. Galvet eo bet an Timac dirak ar barner e Mae 2020 gant daouzek den hag ar gevredigezh sitoaianed Osons ! evit “trubuihoù direizh en amezegezh”. Daou vizvezh diwezhatoc’h e oa lez-varn Sant-Maloù o tigeriñ ur prizacherezh da-gaout obererezh an embregerezh. A-benn miz Du 2021 eo gortozet an danevell.\nDa-heul torradennoù lezenn stank gant an embregerezh emañ an diviz. Etre 2017 ha 2020 zo aet amoniak e-maez e siminaloù pell en tu all d’al live aotreet, lakaet da 50 mg/m³ dre arete gant ar ministr. Hervez un danevell (diell 3) gant renerezh rannvro an en-dro, ar c’hempenn, hag al lojiri ( Dreal) embannet d’an 28 a viz Genver 2020 e oa bet tapet barroù saotrañ e 2019, gant c’hwezek devezh e-maez lezenn e miz Here ha pevar devezh warn-ugent e miz Du. d’ar 26, 30, 30 a viz Here, ha d’ar c’hentañ hag eil a viz Du e oa bet tapet daouzek gwezh an norm lakaet.\nHogen en danevell-mañ end-eeun e vez desket penaos « e-kerzh un emvod d’an 11 a viz Kerzu 2019 en devoa embannet ar c’horvoer e oa emskiant eus ar riskl bras a zilaoskadennoù aezhennoù diwar ar produioù savet gantañ. Dre ma oa unan eus produioù pennañ ar stal en deus dalc’het gant ar produiñ memes tra ».\nPemzek vloavezh a broduiñ azot hep disklêriañ\nAn temz azotek, diwar sulfat amoniakek, eo ar produ pennañ-mañ. A-hed daou-ugent vloaz eo kresket ar goulenn anezhañ e Frañs eus un drederenn. « Ma ne vije ket staget Roullier da labourat gant an azot er bloavezhioù 2000 ne vije ket eus an uzin e Sant-Maloù ken, zo displeget gant unan eus pennoù bras an Timac. Met n’eo ket bet meret mat ar mod aozañ. »\n« Ma ne vije ket staget Roullier da labourat gant an azot er bloavezhioù 2000 ne vije ket eus an uzin e Sant-Maloù ken, zo displeget gant unan eus pennoù bras an Timac. Met n’eo ket bet meret mat ar mod aozañ. » Poltred : Jean-Philippe Corre – Splann !\nN’eo ket met e penn kentañ 2015 e oa krog an Dreal da soursial. Galvet gant tud diwar-dro, ar c’hevredigezhioù Dour ha Stêrioù Breizh hag Osons !, he devoa goûlet gant an Timac studial pizh ar pezh a gase en aer. Deskrivet eo ar rezultajoù en ul lizher d’ar prefed gant rener an Dreal, Sébastien Molet e miz Gouere 2018 (diell 4) : « An dilaoskadennoù renablet gant an embreger […], etre 5 ha 10 gwezh uheloc’h evit al live aotreet (…), a rafe dezhañ bezañ an hini kentañ er rannvro hag an dekvet hini e Frañs. Ar muzulioù a ra ma vo ranket lakaat an uzin dindan evezh dibaouez evit a sell an amoniak en he dilaoskajoù. N’eus doujet da hini ebet eus an erskrivadurioù-se. » N’eus ket respontet an Timac da c’houlennoù « Splann ! »\nAr stern ma vez lakaet ar vistri industri a-benn diwall o skog war an en-dro a vez hervez ar produioù a lâront ober gante, hag o-unan e vezont da brizañ an dañjerioù anezhe. « N’eus ket en doser an Timac eus produiñ temz kimiek, pezh a ra evit gwir. Kentoc’h eo reoliet evit ar frikañ danvez maenel. Ar pezh zo ledan ken ec’h eo, ha na c’houlenn ket e vefe dilaosket amoniak. » hervez Sébastien Molet. Ha gwir n’eus ket embannet an embreger bezañ cheñchet doare-ober pemzek vloaz abretoc’h en ur vont da-gaout ar produiñ gant azot. Anzavet en deus an Timac kement-mañ d’an Dreal e-kerzh un emvod d’an 28 a vi Mae 2018, evel zo testeniekaet en ul lizher a-berzh ar prefed kaset d’an embregerezh, d’an 13 a viz Even 2018 (diell 5). N’eo ket dister ar vankadenn. tapet hon eus kavout un diell eus an Timac o stadañ ar produiñ e 2017. 74 000 a donennoù a broduioù, oc’h ober 45 % eus kementadoù an uzin war ar porzh, a oa diwar azot, hag a veze skarzhet amoniak diwarne. En ur vont war an uzinoù all e vez tapet 226 139 a donennoù, da lâras 66 %. En ur c’hoût « emañ [an amoniak] en orin elfennoù moan n’eus ket da ziskouez pegen noazus int ken », eme ar prefed e-unan el lizher-mañ eus an 13 a viz Even.\nPoultrenn diwar amoniak hag aksidantoù al labour : liamm ebet etreze, eme an Timac\nE 2004 dija e oa bet paket ur c’hobradez gant se : « war ar c’hae diabarzh e oa hor burevioù, e-tal kichen al lec’h produiñ, kazi e-barzh. E fin ur goañvezh em boa klevet c’hwezhioù euzhus er burev, savet diwar goumoul poultrennek. Alies e veze devezhioù a-seurt-se. Dalc’het em boa da labourat, betek ma oan kouezhet war an douar. Digevassav alaniñ, stokad berranal, biskoazh n’em boa bet kement all », e kont Jessica. Anavezet eo bet an aksidant labour gant ar surentez sokial, met sevel a ra an Timac a-enep d’an diviz, betek mont dirak lez-varn aferioù ar surentez sokial (Tass), goude bezañ skarzhet anezhi abalamour d’an dic’houest ma oa da labourat. « Ar gwashañ walleur din-me eo bezañ anvet ar c’hwezh, an amoniak, rak o deus ar pennoù bras nac’het e raent gantañ », evel e teu da soñj da Jessica, kimiourez dre he micher ha stummadur. E-touesk an daou zen e karg bet renet hec’h emgav skarzhañ e oa Jean-Luc Favre, sekretour meur an Timac. Tri bloavezh war-lerc’h e teu da vezañ prezidant ar Yec’hed war al labour e bro Sant-Maloù (STSM), ur post m’emañ e karg e 2021 bepred.\nE-keit ma oa Jessica gant he bloavezh diwezhañ er stal, ha hi gant louzeier kreñv, e oa bet roet un ali kontrol gant an Ddass da c’houlenn korvoiñ an Timac (diell 6) d’ar 24 a viz Du 2005. Ha da embann ne dalveze « evit netra, hag e oa dreistmuzul ha diazezet diwar netra » ar pezh a lâre an embregerezh penaos « na oa bet lakaet skog ebet war-wel war yec’hed an dud diwar-dro ». Da-heul ar respontoù degaset gant an embregerezh e talc’he an Ddass gant he zu : « Ret eo ma vo engouestloù kreñv. » Daoust d’an ali-mañ e oa bet roet un ali en tu mat gant ar c’homiser enklasker hag ensellerezh ar staliadurioù klasket ha roet e aotre gant ar prefed e 2006.\nUr studi re verr war ar riskloù evit ar yec’hed\n« Raktal war-lerc’h ma oa lakaet an torr-lezenn war-wel e oa bet fellet deomp respont d’ar goulenn-mañ : peseurt skogoù war yec’hed an dud ? », hervez Vincent Lagoguey, isprefed Sant-Maloù abaoe miz Gouere 2018. Deut e oa ur respont gant ur burev studi, ar GES, en un danevell e miz Genver 2020 : « En ur gontañ e vefe ingal an dud ouzh stok an danvez saotrus e vefe izel ar riskl evit o yec’hed. »\nE-kichen un takad tiezh emañ labouradeg Timac Agro, e Sant-Maloù. Lod a amezeien a lâr o deus poant en o gorf, hag e viche aezhenn fall. Poltred : Jean-Philippe Corre – Splann !\nDaoust da se ne seblant ket e vefe serr an doser. Luzietoc’h evit se eo afer an amoniak evit ar yec’hed, mont a ra pelloc’h evit klozadur ar GES, arc’hantet gant an Timac ha renet gant un ijinour a vez tabut warnañ, Christian Buson. Kustum eo eus sort consulting evit mistri industri ar gonezvouederezh, hemañ prezidant ensavadur teknikel ha skiantel an en-dro, krouet e-mesk reoù all gant Lactalis, d’Aucy ha Doux e 1996. Sekretour meur kevredigezh c’hall ar re na gredont ket e cheñchamant an hin (AFCO) eo ivez. E 2012 en devoa skrivet : « War dachenn ar yec’hed, n’eus tamm skog ebet gant dilaoskadennoù amoniak en aer. » D’ar c’houlz-se e oa anavezet an NH3 da vezañ danvez saotrus a oa kaoz da elfennoù moan en aer (Erisman and Schaap, 2004).\nBepred, evit sevel e jedadennoù diwar-benn dilaoskadennoù an Timac, en devoa graet ar GES gant al live diwall lakaet e 2018 gant an Anses : 0,5 mg amoniak dre m³. Pelloc’h evit se e vez paket fall an alaniñ. « Brav ‘walc’h eo c’hoazh ma ne vez ket tapet al live-mañ e Sant-Maloù rak e tiskouez efedoù war ar yec’hed diouzhtu », eme c’hGaël Lefeuvre, rener Air Breizh, ar gevredigezh a ziwall kalite an aer e Breizh (AASQA). N’emañ ket ali an holl skiantourien war al live diwall lakaet. Liveoù pemp gwezh izeloc’h zo lakaet gant stadoù amerikan zo : 0,1 mg/ m³ en aer. « Keñveriañ a ra ar GES liveoù gant un efed war yec’hed an dud kazi diouzhtu e stalioù industriel, ouzh liveoù en aer. N’int ket memes skeulioù. Ret e vije sellet ouzh al live amoniak a-hed ur bloavezh, pe meur a hini zo kaeroc’h a-benn kompren da-vat peseurt live o deus an dud da daliñ outañ », hervez Gaël Lefeuvre.\nDre ma n’eo ket an amoniak e Frañs ur produ saotrus reolennet en aer (s.o. Pennnad 1), n’a ket studi ebet ken pell se e Sant-Maloù. Memes ta e oa bet priziet an dilaoskadennoù e 2016 gant Air Breizh : 36 tonenn amoniak evit ar gêr, 403 tonenn evit an tolpad kêrioù. Hep derc’hel kont eus dilaostajoù industriel an Timac, dre ma na vezent ket disklêriet a-raok 2017. En ur c’hoût en do skarzhet e-unan 43 ha 46 tonenn an daou vloavezh war-lerc’h, hervez al lec’hienn géorisques, a laka anezhañ e penn ar renkadur e Breizh ( sellet ouzh hor c’hartenn).\nUn dra c’hoazh n’eus ket bet sellet gant ar GES ouzh un danvez saotrus all a ra kalz an amoniak evitañ : an elfennoù moan-tre. PM 2,5 a vez graet anezhe, diwarne e vez kleñvedoù ar galon hag ar gwazhied, alaniñ, ha krign-bev, pennkaoz da 67 000 marv re abred e Frañs, hervez un danevell gant an ensavadur alamant Max Planck (s.o. Pennad 1). Lañset en deus Air Breizh ur c’houlzad muzuliañ e Sant-Maloù abaoe miz Gouere 2020. Gortozet zo ur bilañs evit an hañv. E 2018 ha 2019 e oa bet diskouezet gant ar gevredigezh dija penaos ar geidenn PM 10 a oa etre 10 % ha 30 % uheloc’h evit e Roazon pe Sant Brieg. Met n’eus nemet ar PM 2,5, moanoc’h, hag a dremen dre ar skevent ha dre se o deus or skog war ar yec’hed.\nGoulennoù zo gant ar re a dud o vervel gant ar c’hrign-bev\nA-hed daou vloavezh e-maez lezenn eo bet rediet an Timac d’ober evit ma vo cheñchet penn d’ar vazh gant ar prefed ha div dell-gastiz en deus bet, 5 000 € ha 1 500 € (dielloù 7 hag 8). da lâras a-boan ma tap 0,004 % eus e sifr a aferioù diwezhañ anavezet, e 2006. Embannet en deus an Timac bezañ kaset e labour produiñ saotrusañ gant an amoniak da-gaout uzinoù all, ha bezañ postet 3 milion a euroioù evit mont diouzh an normoù.\nGant Rozenn Perrot eo bet kemeret perzh en emvodoù aozet en is-prefeti Sant-Maloù, gant Dour ha Stêrioù Breizh. A-drugarez da stourm an dud eo bet lakaet ar peadra da evezhiañ ouzh an amoniak a vez dilaosket gant an Timac. Poltred : Jean-Philippe Corre – Splann !\nBepred e miz 2021 en deus graet an Dreal evit adtapout pemzek vloavezh a-dreuz en ur enskrivañ redioù an Timac en un arete gant ar prefed. Hiviziken e rank ar stal diwall e zilaoskadennoù amoniak a-hed an amzer. Rankout a ra ivez analizañ ar metaloù ponner er mogedennoù, ha na oa ket bet graet betek hen. Kement-mañ a oa goulenn Dour ha Stêrioù Breizh, emañ Rozenn Perrot en hec’h anv e Sant-Maloù. Gwir eo zo d’en em c’houlenn. E 2016 ha 2017 e oa bet lakaet war-wel gant Dreal Charente-Maritime penaos e oa aet an Timac en tu all d’al liveoù aotreet e plom ha metaloù ponner all, en hec’h uzin e Tonnay Charente.\nGortozet mat eo an enklask-mañ rakkar emañ dourioù porzh Sant-Maloù da vezañ diwallet dija. En danevell diwezhañ gant rouedad diwall ar porzhioù ( REPOM), embannet e 2012, ha dielfennadennoù an DDTM e 2018, zo diskouezet penaos eo Sant-Maloù ar porzh saotret ar muiañ gant plom, merkur, kouevr ha zink e Breizh. Hag an hini nemetañ ma vez diskouezet Kadmium e ruz. N’eus bet kaset enklask ebet evit goût hag-eñ eo ar charren temz kaoz ma zo eus ar metaloù amañ, met da ziwall zo sur gant ar c’hadmium : diwarnañ e vez krign-bev a-sur, hervez an OMS. War al labour eo dre alaniñ e vez tapet ar muiañ. Pezh eo emañ ar c’hadmium en un danvez krai, ar fosfat, a vez enporzhiet gant an Timac, eus bro Aljeria ha Maroko, evit aozañ temz. Diskarget e vez war ar porzh, kaset dre gernioù, en ur laoskel poultrennoù moan da nijal kuit, ha friket en uzin. Daoust hag-eñ e vefe fallaet an aer e Sant-Maloù gant ar fosfat ivez ?\nN’eo ket traoù dister an enklaskoù-mañ e Sant-Maloù, pa seller ouzh bilañs lec’hel ar yec’hed (diell 9). E miz Gwengolo 2019 e tiskoueze e oa ur re a dud a 11% o vervel gant ar c’hrign-bev en tolpad kêrioù. Gant Arsellva Rannvro ar Yec’hed e oa bet diskouezet etre 2000 ha 2006 dija penaos e oa 45 % a baotred ouzhpenn evit ar geidenn vroadel o vervel gant krign-bev an treizher hag ar gorzailhenn.\nD’ar 26 a viz Ebrel 2016 e oa bet skrivet d’ar c’huzul-kêr gant Philippe Thévenet, medisin-koazhadour en ospital Sant-Maloù : « Emañ an holl dud o labourat hag ar re glañv amañ da daliñ ouzh c’hwezhioù euzhus. Splann eo zo kaoz eus aer saotret, an orin anezhañ war ar porzh. Pa vez flaeriusoc’h e klemm ar goskored e vez start dezhe alaniñ, treizhañ boued, hag eus poanioù neurologek. » Dre ma ne oa respont ebet d’e lizher, en devoa adc’halvet d’ar 24 a viz C’hwevrer 2020, ur mizvezh war-lerc’h ma oa bet embannet e zanevell gant ar GES en ur resisaat e oa « servij yec’hed ar vugale ar gwashañ paket gant ar saotradur-mañ ».\nCaroline Trouillet, Splann !\nLodenn 1 : E Breizh emañ an amoniak o lazhañ didrouz\nLodenn 2 – Industrielerien ha strollegezhioù o c’hoari da-vat evit an amoniak\nBreizh : c’hwezh an amoniak er maez\n« Breizh. C’hwezh an Amoniak er-maez », an enklask kentañ embannet gant Splann !\nGwisket e ruz eo Breizh. Kement a atantoù da zisevel loened ‘zo, hag eo Breizh ar vro an hini pennañ o tilaoskañ amoniak e Frañs. Ha gant ar gaz-se, krouet rannigoù-munud en aer… hag a lazh dekvedoù a viliadoù a dud bep bloaz. Ankenius eo evit yec’hed an dud, ha hent-all e weler sklaer dija pegen mantrus e c’hell bezañ evit an endro. Met n’eo ket evit-se emañ Breizh o toujañ eus sturiadoù Europa da geñver an amoniak : war washaat e c’hello mont saotradur an amoniak en aer d’ar bloavezhioù da zont er vro. Abalamour d’ar re a fell dezhe gounit arc’hant kousto pe gousto… Ha zoken ma vez aet a-enep al lezhenn gant lod a industriourien evit en-ober.\nGant ar gazetennerez Karoline Trouillet eo bet skrivet ar pennad kentañ hag an trede hini, gant ar c’hazetenner Yann-Malo Kerbrat skrivet an heil hini, gant Pierre Corbin ar gartenn, ha gant Tugdual Karluer an troiñ en divyezh evit ar pennadoù. Gant ar c’huzul embannet eo bet kaset ul labour heñchañ hag adlenn dibaoe ar penn-kentañ. Hag ur skoazell a-bouez ‘zo bet roet gant tud bet lakaet oc’h anvioù er c’huzul merañ, da gentañ tout evit ‘pezh a sell eus an traoù melestradurel.\nTout al labour a zo bet arc’hantet gant profoù an dud : 92 % gant hiniennoù, 8 % gant kevredigezhoù (Les Amis de la Terre, da gentañ, gant 3.000 €, ha BDZH gant 1.700€, ha reoù all). Da lâret eo ouzhpenn 71 000 euro betegen (d’an 14 a viz Even). A-drugarez da se e c’hellomp lañsañ enklaskoù all er vro.\nGaneomp ne vo ket degemeret muioc’h a 10 % eus hon arc’hant digant ar memes kevredigezh pe aozadur : sed aze un doare da chom dieub ar muiañ posupl. Yalc’hadoù ivez na vezont ket digemeret ganeomp.\nKoumanantit d'hon c'heleier\nChomit kelaouet eus 'pezh 'ra Splann !.\nChomlec'h postel Skrivit amañ ho chomlec'h postel.\nHon enklask er mediaioùSkinwell France 3 Bretagne, 19/20, 14/06/2021 France 3 Bretagne, Iroise, 14/06/2021 TVR, Caroline Trouillet, 22/062021 France 3 Bretagne, 24/06/2021 Radio Radio Breizh, 18/06/2021 RCF, 14/06/2021 France Inter, 14/06/2021 Europe 1, 24/06/2021...\nTitouroù hervez al lezenn\nTitouroù hervez al lezenn Hébergeur OVH2 rue Kellermann 59 100 Roubaix Franceovh.com Éditeur Splann !3, place du Champ-au-Roy, 22200 Guingamp Responsables éditoriaux Anne Giroux, Raphaël Gitton, Alain Goutal Identification ISSN 2800-664X Ce site ne saurait être tenu...\n← Enklask ammoniak, lodenn 2 - Industrielerien ha strollegezhioù o c'hoari da-vat evit an amoniak\nACCÈS DIRECT HELLOASSO\nMerañ an titouroù prevez\n© SPLANN ! • DESIGN GRAPHIC : GRÉGOIRE GITTON


Pajenn:Le Gonidec - Bibl Santel pe Levr ar Skritur Sakr, eil levr.djvu/151 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/151\nanézhô, ével pa vijé eur rôd é-kreiz eur rôd.\n17. Hô févar rann a iéa kévret, ha na zistrôen̄t két pa gerzen̄t.\n18. Ar ven̄t hag ann uc’helder eûz ar rôdou a oa heûzuz da wélout ; hag ann holl gorf anézhô hô féder a oa leûn a lagadou trô-war-drô.\n19. Ha pa gerzé ann anévaled, é kerzé ivé ar rôdou enn hô c’heñver ; ha pa zavé ann anévaled diouc’h ann douar, é savé ivé ar rôdou kévret.\n20. É pé léac’h-bennâg m’az éa ar spéred, ha ma zavé ar spéred, é savé ivé ar rôdou, oc’h hé heûlia : râg ar spéred a vuez a oa er rôdou.\n21. P’az éan̄t éz éan̄t, ha pa arzaôen̄t é arzaôen̄t ; ha pa zaven̄t diouc’h ann douar, é savé ivé ar rôdou kévret, oc’h hô heûlia : rag ar spéred a vuez a oa er rôdou.\n22. A-ziouc’h pennou ann anévaled éz oa eunn ebr, é doaré strin̄k heûzuz, hag en em astenné a-ziouc’h d’hô fennou.\n23. Dindân ann ebr-zé éz oa éeun hô askellou, ann eil-ré dirak ré égilé ; unan anézhô a guzé hé gorf gan̄d diou eûz hé askellou, hag égile hé guzé enn hévélep doaré.\n24. Ha mé a glevé trouz hô askellou, ével trouz douréier brâz, ével mouéz Doué diwar-laez : pa gerzen̄t é oa ével trouz eul lôd brâz a dûd, ével trouz eunn armé ; ha pa arzaôen̄t, é laosken̄t hô askellou.\n2$. Rak pa zeûé eur vouéz eûz ann ebr, a ioa a-ziouc’h d’hô fenn, é arzaôen̄t hag é laosken̄t hô askellou.\n26. Ha war ann ebr-zé, a ioa a-ziouc’h d’hô fenn, éz oa ével doaré eunn trôn héñvel oud eur méan safir, ha war ann trôn ével doaré eunn dén azézet war-n-ézhan̄.\n27. Ha mé a wélaz ével doaré goularz, hag ével tân, enn diabarz hag enn-drô d’ézhan̄ : adaleg hé zigroazel hag uc’héloc’h, hag adaleg hé zigroazel hag izeloc’h, é wéliz ével doaré eunn tân a luc’hé trô-war-drô.\n28. Ével ar wareg a wéleur er c’hoabr enn eunn deiz glavek ; ével-sé é oa ar goulou a luc’hé trô-war-drô.\nAnn Aotrou a lavar da Ézékiel komza héb aoun.\n1. Houn-nez eo ar wélédigez em boé eûz a zoaré gloar ann Aotrou : ha pa hé gwéliz, é kouéziz war va génou, hag é kléviz eur vouéz a gomzé ouz-in, hag a lavaraz d’in : Mâp dén, sâv war da dreid, hag é komzinn ouz-id.\n2. Hag ar spéred goudé béza komzet ouz-in a iéaz enn-oun̄, hag a zavaz ac’hanoun war va zreid : hag é kléviz anézhan̄ ô komza ouz-in,\n3. Hag ô lavaroud d’in : Mâb dén, mé az kâs étrézé bugalé Israel, eur vrôad argiluz, a zô en em dennet diouz-in : hî hag hô zadou hô deûz torret bétég ann deiz-man̄, ar gévrédigez em bôa gréat gan̄t-hô.\n4. Bugalé a benn kalet, hag a galoun dizon̄vuz eo ar ré étrézé péré az kasann ; lavar d’ézhô : Ével-henn é lavar ann Aotrou Doué,\n5. Évit gwélout hag hi a zélaouô hag a éhanô ; râg eunn ti héguz eo : ha ma wézin̄t pénaoz éz eûz eur profed enn hô zouez.\n6. Hôgen té, mâb dén, n’az péz két a aoun ra-z-hô, ha na spoun̄t két râg hô lavariou : râg ar ré gan̄t pére émoud, a zô tûd diskrédik, ha dispac’herien ; gan̄t kruged é choumez : N’az péz két a aoun râg hô gériou, ha na spoun̄t két râg hô zremmou râg eunn ti héguz eo.\n7. Va gériou a liviri éta d’ézhô, évit gwélout hag hi a zélaouô hag a éhanô ; râk tûd héguz in̄t.\n8. Hôgen té, mâb dén, sélaou kémen̄d a livirinn d’id, ha na véz két héguz, ével ma eo héguz ann tî-zé : digor da c’hénou ha debr kémen̄d a rôann d’id.\n9. Ha mé a arvestaz, ha chétu eunn dourn a oé kaset étrézég enn-oun, é péhini édo eul levr rodellet ; hag hen̄ a zirodellaz anézhan̄ dira-z-oun ; lizérennou a ioa enn diabarz hag enn diavéaz ; skrivet é oa war-n-ézhan̄ keinvanou, ha kanaouennou, ha mallosiou.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/151&oldid=162563 »\nKemmoù diwezhañ degaset d'ar bajenn-mañ d'an 19 Mae 2020, da 18:30.


Eil lizher Sant Pêr - Wikipedia\nEil lizher Sant Pêr\nUnan eus Lizheroù Katolik an Testamant Nevez eo Eil lizher Sant Pêr. Savet e vefe bet al lizher-mañ « goude distruj Jeruzalem, marteze war-dro ar bloavezhioù 80, marteze un tammig diwezhatoc'h. » Ouzhpennañ a ra Maodez Glanndour : « Hogen n'eus abeg pouezus ebet da gas re bell aozidigezh ar skrid, evel m'o deus faltaziet hiniennoù. »\n1 Gant piv e oa bet skrivet ?\n2 Evit piv e oa bet skrivet ?\n3 Peseurt kelennadurezh ?\nGant piv e oa bet skrivet ?[kemmañ | kemmañ ar vammenn]\nKavet 'vez goulennoù heñvel eus a re a sav gant Lizher kentañ Sant Pêr. E digoradur d'al lizheroù katolik « La Bible de Jérusalem » e lenner ez eo kinniget al lizher evel unan a-berzh Sant Pêr : e anv a gaver er c'hinnig (1,1), menegiñ a ra e darempred gant Jezuz (1,14) ha lavarout a ra ez eo bet test da Treuzneuziadur Jezuz 1, 16-18. Ouzhpenn e kaver meneg eus ul lizher bet kaset a-raok a c'hell bezañ Kentañ Lizher Sant Pêr (3,1).\nMet, hervez Maodez Glanndour : « An trede pennad eo koulskoude an hini a laka da sevel ar c'hudennoù an diaesañ. Rak an oberour a seblant ennañ en em lec'hiañ goude mare an ebestel[...]. »\n« [...]n'eo ket bet skrivet al lizher-mañ na muioc'h na nebeutoc'h eget al lizher kentañ, gant dorn sant Pêr e-unan, met gant hini ur sekretour dindan e ano. »\n« N'hellomp ket barn al lezanvadurezh-se [hini al lizher en e bezh]gant hor menozioù a-vremañ, met hervez doareoù an Testamant kozh ha boazioù ar skrivagnerien a-wechall a oa kalz frankoc'h egedomp war ar poent-se. Evit oberour al lizher eo moarvat ur stumm d'en em ziskouez evel un diskibl feal ha tost d'an abostol kozh, ha netra ken. Rak anat eo ne fell ket dezhañ komz evel eus e berzh e-unan, met degas ur gelennadurezh abostolek, ha diazezañ houmañ war desteni tri den eus an Tadoù; Pêr da gentañ, Jud en eil pennad ha Paol en trede (2 Pêr 3 ,16). »\nEvit piv e oa bet skrivet ?[kemmañ | kemmañ ar vammenn]\nPeseurt kelennadurezh ?[kemmañ | kemmañ ar vammenn]\nSetu ar pezh a skriv Maodez Glanndour war ar poent-se : « Abaoe adsav hor Salver emañ ar bed o vevañ maread diwezhañ e istor : gortoz a ra an Iliz « Deiz an Aotroù » a verko fin ar stad-mañ hag a zigoro amzer ar Reizhder gant « neñvoù nevez ha un douar nevez ». »\n« Ar re Reizh n'o deus ket da gaout aon rak « Deiz an Aotroù ». Ar pezh a dleont ober eo hastañ e zonedigezh gant santelezh o buhez (2 Pêr, 3,11). rak ar pec'hedoù eo ar pezh a laka Parouriezh ar Mesiaz da gaout dale (Oberoù 3, 19-20). » « Met goude m'emaomp gant a amzerioù diwezhañ, ne oar den ebet pegoulz e teuio an Aotroù, rak dont a raio evel ul laer (2Pêr 3,10) ; ha ret eo dimp derc'hel soñj n'eo ket hon doare-kontañ heñvel ouzh hini Doue, rak evitañ « un deiz a zo evel mil bloaz, ha mil bloaz evel un deiz » (2 Pêr 3,8). »\n« Derc'hel d'ar gwirionezioù-se a zo d'ober evel diroudañ. Rak diazezet int war desteni Doue en deus komzet dimp dre e Vab. »\n« D'ar gristenion wirion eta d'en em ziwall diouzh ar flasdoktored, a vez o kantren pell diouzh kelennadurezh Doue, e duder an deñvalijenn. »\n↑ Eil lodenn Troidigezh an Testamant Nevez dindan renerezh Maodez Glanndour, Al Liamm, 1971, p 534\n↑ La Sainte Bible, cerf, 1961, p 1593\n↑ Eil lodenn an Testamant Nevez, Digoradur d'al lizheroù katolik, Al liamm, 197, p 433\nAdtapet diwar « https://br.wikipedia.org/w/index.php?title=Eil_lizher_Sant_Pêr&oldid=1933653 »


Kaozeal:Roen-Izel - Wikipedia\nUr politikerezh ofisiel war ar wikipedia-mañ eo hemañ, bet tizhet un emglev ledan diwar e benn hervez disoc'h ur votadeg.\nPedet eo an holl implijerion/implijerezed da zoujañ dezhi.\nLennit ar politikerezh amañ\n--Neal 19 Du 2006 da 11:44 (UTC)\nIskis e kavan kement-mañ:\ntud zo a garfe e vije implijet yezh ar vro evit an departamantoù gall, da lavarout eo elzaseg en Elzas,\nhogen disheñvel eo an anv gallek diouzh an hini elzasek,\nhag a gav gwelloc'h an droidigezh vrezhonek diwar an anv gallek eget an anv brezhonek diwar an anv elzasek.\nKompreno neb a c'hallo. Bianchi-Bihan 10 Mae 2009 da 17:04 (UTC)\nN'on ket a-enep kemmañ ar reolenn hag ober atav gant anv pep departament hervez ar stumm lec'hel pe c'hoazh ober gant ar stumm gallek ofisiel nemetañ atav e pep degouezh pe c'hoazh ober gant titloù enne daou stumm disheñvel keñver-ouzh-keñver en ur sevel adkasoù seul wezh mar bez ezhomm. Neal (Kaozeal) 11 Mae 2009 da 06:45 (UTC)\nPoentig evit kompren (gwelloc'h) ma labour: ouzhpennet e vez traoù er pennadoù ganin, ne gemman ket an titloù. A galon. Klaod Kadbzh 11 Mae 2009 da 07:16 (UTC)\nGouzout a-walc'h a ran gant piv e vez kemmet: http://br.wikipedia.org/w/index.php?title=Roen-Izel&diff=next&oldid=87375 . Ne raen nemet sachañ evezh war ar bennaenn embannet ha penaos e vez lakaet da dalvezout a-wechoù. Bianchi-Bihan 11 Mae 2009 da 08:56 (UTC)\nAdtapet diwar « https://br.wikipedia.org/w/index.php?title=Kaozeal:Roen-Izel&oldid=1766690 »\nDistreiñ d'ar bajenn "Roen-Izel".\nDernière modification le 28 Eos 2017, à 20:22\nKemmoù diwezhañ degaset d'ar bajenn-mañ d'an 28 Eos 2017, da 20:22.


Kevredigezh Kembre-Breizh: Skoazell ur preñv estren a-enep ar milskouloum Japan?\nSkoazell ur preñv estren a-enep ar milskouloum Japan?\nUr blantenn gaer, d'ar c'hentañ gwel, eo ar milskouloum Japan (Fallopia japonica) - 'clymog Japan' e kembraeg ha pe 'renouée à feuilles en pointe' pe 'renouée du Japan' e galleg - met gwall nerzhus eo ivez, ha techet da c'hounit tachenn en un doare souezhus. Gwashañ zo, ur wech bet aloubet an douar ganti ez eo hogos dibosubl da zistrujañ.\nAr milskouloum Japan, mard eo evel-se e vez graet anezhi e brezhoneg, a voe degaset da Vreizh-Veur eus ar Reter Pellañ e penn kentan an naontekvet kantved, a-benn kinklañ liorzhoù ar binvideien. Ne oa ket bet pell a-raok en em zieubiñ diouzh al liorzhoù avat, ha pa'z eo ken nerzhus e vez gwelet alies, en deiz a hiziv, o tarzhañ dre ar betoñs hag an tarmak. Pa vez diskaret ha troc'het a-dammoù e c'hall plantennoù nevez diwan diwar an tammoùigoù.\nUnan eus al lec'hioù m'he deus graet berzh ar muiañ eo Abertawe (Swansea), ma lavarer ez eo biomas ar milskouloum Japan tremen 62,000 tonenn.\nBrasjediñ a reer e koustfe £1.6 miliard da beurzistrujañ ar blantenn e Breizh-Veur ha setu perak bremañ ez eus kargidi hag a labour evit gouarnamant Kembre o vreutaat ha gallout a rafed degas ur preñv - un doare 'laouenn-lammerez' (psyllid) - a-benn sunañ sev ar blantenn hag he dinerzhañ.\nAn aotrou Paul Brain, arbennigour war al loenoniezh e Skol-Veur Abertawe, a lavar n'eo ket a-du gant ar raktres-se, rak gallout a rafe ar preñved estren tagañ seurtoù plant all, pe memes bezañ lazhet o-unan dre ma'z eo ren yen ar vro evito. Ne vefe ket ar wech kentañ d'ar skiantourien faziañ evel-se, rak pa voe degaset ar melc'houed-lazherien (Euglandina rosea) en Hawaii, da skouer, e oant kroget da lazhañ melc'hwed ar vro. Un doare touseg bet degaset en Aostralia a-benn lazhañ c'hwiled zo en doa graet fonn ivez ha kroget neuze da lazhañ al loened a glaske e dagañ.\nMammenn: Western Mail, d'ar 24 a viz Gouhere, 2009.\nLuc'hskeudenn: ar milskouloum Japan en y Borth, Ceredigion -\ntagioù Fallopia japonica, plant


Melle (Deux-Sèvres) - Wikipedia\nMelle zo ur gumun c'hall en departamant Deux-Sèvres, e Poatev ha bremañ er rannvro Nouvelle-Aquitaine.\nIliz Saint-Hilaire, e Melle\nEr Grennamzer e veze kognet moneiz e Melle, dre ma oa mengleuzioù arc'hant en-dro d'ar gêr. Tennet e veze anezho plom mesket gant arc'hant. Implijet e voe an eil metal hag egile en amzer ar rouaned frank. Da vare ar roue Dagobert Iañ e veze kaset eizh mil lur plom da Bariz bep bloaz. Gant ar plom-se e voe toet penniliz Saint-Denis. Kognet e voe pezhioù moneiz arc'hant eus 768 betek 1189.\nHiziv an deiz e c'haller mont da welet ar mengleuzioù-se, e-touez ar re goshañ a zo en Europa.\nEn 848 e voe taget ha preizhet Melle gant an Normaned. Neuze e voe kaset labouradegoù ar c'hognañ moneiz da Niort, da Saint-Jean-d'Angély ha da b-Poitiers. Diwar neuze e voe dilezet mengleuzioù Melle, abalamour ma oa an arc'hant anezho o vont da hesk marteze.\nAdtapet diwar « https://br.wikipedia.org/w/index.php?title=Melle_(Deux-Sèvres)&oldid=1796797 »\nDernière modification le 6 Mez 2018, à 06:51\nKemmoù diwezhañ degaset d'ar bajenn-mañ d'an 6 Mez 2018, da 06:51.


Drouk-kof ar C’hezek - Wikimammenn\nDrouk-kof ar C’hezek\n◄ Boed Chatal evit ar goanv Drouk-kof ar C’hezek Ali d’ann dud a deu d’ann ti kêr da zimizi ►\nBez’ a zo klenvejou, bariou, hag a sko ar chatal ken gwall (si dangereusement), hag a gresk ken buhan ken na ve ket, alies, a amzer da vont da glask al louzouer loened (le vétérinaire). Drouk-kof ar c’hezek, ken stank war-ar-meaz, a zo unan euz ar gwall-glenvejou-se.\nMad eo eta d’ann holl gouzoud petra a dleer ober da genta en dro d’ar c‘hezek a ve skoët gant ann drouk-kof, evit ho iac’haad d’oc’htu, pe da vihana, evit gortoz al louzouer.\nDoareou (les symptômes) ann drouk-kof a zo anaveet a-walc’h gant ann holl. ha n’am eûz ket ezomm da lavaret kalz komzou diwarbenn-se aman. Koulzgoude ann doareou a vez alies dishenvel (différents) hervez lec’h ar c’hlenved hag ar penn-abek (la cause).\nAnn drouk-kof a deu alies eus re-govad (indigestion, en Gallek), hag ar c’hlenved a ve neuze, gwez (tantôt) er poull-galon (l’estomac) gwez er bouzellou. Pa vez er bouzellou, al loen a c’hourvez alies, a em astenn war he gostou, a finv hag em difret (s’agite). Neuze a em sav en he zav, buhan, — hag a c’hourvez arre, hag a sav arre en he zav, ha mar na deuer d’hen tenna a boan, a varv hep-dale.\nPa weler kement-se, ez eo mad reï d’al loen gwinn, pe bier, pe sistr, bervet war louzou hag a ve c’houez krenv gant-he (en Gallek, infusion aromatique), evel the, bleun-skao, pe ul louzouenn all hanvet tro-n-heol (en Gallek, camomille), pehini a gaver stank el liorzou hag er parkou.\nLakêt a ve war ann tan war dro un hanter litr a zour, ha kement all a winn, pe a vier, e a sistr, ha pa verv, a ve tolet ebars un dornad louzou, — the, bleun-skao, pe tro-n-heol, hag a ve roet neuze, en klouar, da eva d’al loen. Goude-se, e frotter stard kof ha kostou al loen, gant un torchad plouz, ha e c’holoer anezhan gant un tapiz, pe ur valinn, hag a reer d‘ezhan bale, gousdatig. Mar galler kaout eol tourmantin (essence de térébenthine) da frotta, na ve nemet welloc’h a-se. Pa frotter ann aneval gent eol tourmantinn, a weler anezhan, a-benn pemp munut, pe war-dro, o krena, roï toliou treid d’he gof, ha zoken esea kregi en-han gant he dent. Neuze e dleer ober d’ezhan bale buhan, met d’he gammed (au pas) koulzgoude, ken a ve paouezet da grena ha da skei.\nPa deu ar gwennou daoulagad da veza ruz-kaer, ez eo mad goada al loen en he c’houzouk, ha goude roï d’ezhan da eva un neubeud takennou laudanum, pe tregont gramm a ether (ann traou-se holl a ve kavet en ti ann apotikerienn) bars ann evaj a behini a zo bet komzet huelloc’h. Ann ether a zo mad dreist holl pa weler kof ann aneval ho c‘houeza, pe o tont da veza kaled. Un dra hag a zo mad c’hoaz da roï neuze ez eo un tamm kaoc’h ann diaoul, en Gallek, Assa fætida, a gaver ive en ti ann apotikerienn.\nA-weziou ann drouk-kof a zeu dre ma ve stanket (arrêté) er boed er bouzellou gant pellenou (des pelottes) kaoc’h re-galed. Ar boan na ve ket ken braz, hag abalamour da se, ar c’hlenved a zo hanvet neuze poan-gof bouzar (coliques sourdes). Neuze a weler al loen klanv o tripal hag o esea staota pe gac’had, hep gallout ober. Gourvez a ra ive, met goustadig, hag em astenn war e gostou met hep em ruilla. Sevel a ra en he zav, hep dale, seder braz, hag evel pa vefe iac’h ; met prestig goude e c’hourvez arre, hag e talc’h evel-se da c’hourvez ha da sevel en he zav, ken hen defe kac’het ur bern braz.\nPa weler kement-se, ar pez a zo da ober eo roï d’al loen louzou da skarza he vouzellou (purger) ; hogen techet braz eo da vervel, goude ur bar (un accès) gwasoc’h.\nUr merk (un symptôme) gwall-fall c’hoaz eo gwelet al loen klanv o em lakaad war he gein, he bevar houarn en er. Ur chanz braz eo neuze hen digas da vad, na eûz fors petra a vezo grêt. Koulzgoude na dleer ket kaout aoun da as-goada (saigner de nouveau) diou, ter gwez, ha aliesoc’h zoken. Na eûz netra ken da ober, ha c’hoaz ez eo dibaot raz (très rare) pa deu ann tol da vad.\nPa deu ar c’hof da veza gwall-c’houezet ha kaled kaer, ar gwella eo neuze flanchi (ponctionner) ar c’hoste deo, en he greiz, gant ur minaoued hanvet en Gallek trocart, pehini a leusk ann avel (gaz, en Gallek), da dont er-meaz. Goude beza grêt kement-se, a roer d’ann aneval ann evaj grêt gant louzou krenv (potion aromatique) a behini a zo bet komzet uelloc’h, hag Ive ul lavamant en pehini ec’h haller lakaad saon, butun, ha zoken un neubeud takennou eol tourmantinn (essence de térébenthine).\nBez a zo c’hoaz ann drouk-kof dour ien, hag ar re-se eo ar gwasa. marteze : gant-se eta na eûz netra falloc’h eget lezel ar chatal da eva re a zour ien. Da diveza, a zo c‘hoaz drouk-kof ann diou-groazel (des reins), hanvet en Gallek coliques néphrétiques, pehini e zeu pa na c’hell ket al loened staota : evit ann drouk-kof-se ez eo red klask d’oc’htu al louzouer (le vétérinaire).\nEvit kas da benn (pour terminer) a lavarinn ann daou abek (les deux causes) pere, peurvuia, a ro drouk-kof d’ar chatal. Da genta : — Debri re a vrenn, pehini a gark, hep ober vad a-bed, ar poull-galon (l’estomac), dreist-holl pa ve grêt d’al loen labourad d‘oc’htu goude debri.\nAdtapet diwar « https://br.wikisource.org/w/index.php?title=Drouk-kof_ar_C’hezek&oldid=58338 »\nKemmoù diwezhañ degaset d'ar bajenn-mañ d'an 8 Kzu 2013, da 17:22.


Lundi 3 décembre 2018 à 19:00 - Mis à jour le lundi 3 décembre 2018 à 20:02\nStart e krog da vezañ ar jeu evit an dud o deus ezhomm deus en o c'hirri-tan. Goulennet hon eus e ali ivez digant Gerard Laheleg, eil brezidant rannvro Breizh. Ha daoust d'ar reuz eo bet lidet gouel Nedeleg gant skolidi Kemper !\nGoulo eo lod deus stalioù eoul-mein Breizh Izel (amañ e Kemper) © Radio France - Tudi Crequer\nRochedoù melen : start leuniañ kof ar c'hirri-tan\nStanket naet eo c'hoazh pourvezhioù eoul-mein an Oriant ha Brest. Start mat pe zoken dibosubl naet ober esañs e Breizh-Izel. Pa chom c'hoazh takennoù esañs en ur stal bennak eo ret d'an dud kemer neubeutoc'h evit 20 pe 30 euro pep hini. E Penn-ar-bed, pevar stasion esañs e Brest, Kemper, Pleiber ha Plouigno a zo bremañ gouestlet d'ar boliserien, archerien, ospitalioù, ambulansoù pe c'hoazh medisined ha klañvidourien. Start kavout esañs e kostez Brest pe Boulvrieg hervez Goulc'hen Biger ha Kristof Marquier.\nRochedoù melen : peseurt diskoulm ?\n"N'eo ket echu ar reuz" eme Gerard Lahelleg, eil brezidant rannvro Breizh e kard deus an transportoù. Kompren 'ra mat perak emañ an dud o vanifestiñ hag hervezañ eo pase poent d'ar gouarnamant klevet ouzh an dud ha n'eo ket selaou anezho tra ken.\nGouel Nedeleg skolidi Kemper\nO tostaat emañ Nedeleg ha Ti ar Vro Kemper a ginnig un arvest d'ar re vihanañ. Skolidi an hentennoù brezhoneg o deus dizoloet dilun an abadenn "Klew". Un arvest displeget dre ar sonerezh, ar c'han e brezhoneg, an tresadennoù pe c'hoazh yezh ar sinoù. Hélène Brunet a son laod, Yuna Leon a zo deus ar violoñs ha deuet eo Thumette Leon da glokaat ar strollad. Bouzar eo hi, setu m'eo "Klew" un abadenn liesyezhek. Reportaj kaset a-benn gant Katell Uguen.\nHuit mois après la reprise d'Alpine Aluminium à Annecy, 25 salariés discrètement licenciés pour faute grave\nCANICULE : gagner de l'altitude pour gagner en fraîcheur\nA Montpellier, un coffre-fort numérique et solidaire pour protéger les documents des plus précaires


Bistolida nanostraca - Wikipedia\nLorenz & Chiapponi, 2012\nBistolida nanostraca a zo unan eus an daouzek spesad a vez renket er genad Bistolida e kerentiad an hoc'higed-mor hervez Word Register of Marine species WoRMS. Ur spesad kregin ral dizoloet e 2012 nemetken an hini eo.\nDiskrivet eo bet ar spesad gant Lorenz & Chiapponi, e 2012 dindan an anv genad Bistolida.\nHeñvelsterioù a zo hervez an diskriverien evit ar spesad-se daoust d'an anv Bistolida nanostraca bezañ implijet un tamm muioc'h eget ar re all:\nCypraea nanostraca Lorenz & Chiapponi, 2012 hervez ar re a renk an holl spesadoù Cypraeidae er spesad nemetañ Cypraea.\nKregin ral ha dizolaet nevez zo eo an Bistolida nanostraca.\n↑ Lec'hienn WoRMS Word Register of Marine species, bet sellet outi d'an 18 a viz Here 2014, http://www.marinespecies.org/aphia.php?p=taxdetails&id=717593(en)\n↑ Lorenz F. & Chiapponi M. (2012) A new species of Bistolida (Gastropoda: Cypraeidae). Schriften zur Malakozoologie 27: 3-16. [30 December 2012] in Lec'hienn WoRMS Word Register of Marines species, bet sellet outi d'an 18 a viz Here 2014, http://www.marinespecies.org/aphia.php?p=taxdetails&id=717593(en)\nAdtapet diwar « https://br.wikipedia.org/w/index.php?title=Bistolida_nanostraca&oldid=1847921 »


Diforc'hioù etre adstummoù "Jim Lee" - Wikipedia\nDiforc'hioù etre adstummoù "Jim Lee"\nJim Lee (kemmañ)\nStumm eus an 28 Ebr 2019 da 19:50\nStumm eus an 4 Ebr 2013 da 02:03 (kemmañ)\nD (Bot: Migrating 17 interwiki links, now provided by Wikidata on d:Q357776)\nStumm red eus an 28 Ebr 2019 da 19:50 (kemmañ) (dizober)\nE [] ec'h erlechiaserlec'hias [[Marc Silvestri]] hag e reas war-dro [[Uncanny X-Men]]. Kmer a reas ar rummad-se e karg pa voe dilezet gant ar senarooursenarioour [[Chris Claremont]] e []. E-pad ar mare-se e kejas gant gant al livour [[Scott Williams]], hag e-pad pell e kenlabourjont.\nBuan e voe plijet al lennerien gant e zoare da dresañ, ha neuze e c'hounezas muioc'h a frankiz a-fet krouiñ. E [] e kenskrivas senario [[Uncanny X-Men]] gant [[Chris Claremont]] ha war-un-dro e reas war-dro ''X-Men''. Unwiskoù nevez a grouas evit tudennoù evel [[Cyclops]], [[Gambit (comics)|Gambit]], [[Jean Grey]], [[Rogue (comics)|Rogue]], [[Psylocke]] ha [[Storm]]. Niverenn gentañ ''X-Men'' eo ar c'homic gwerzhet ar muiañ er bed : 8 milion a skouerennoù a voe gwerzhet. Ne sav ket a-du an holl evit a sell ouzh Lee, ha [[Chris Claremont]] en deus embannet e kave start labourat gantañ, rak gwall zisheñvel e oa o mennozhioù a-fet senario ha tudennoù. Renket e voe an traoù gant [[Bob Harras]], hag eñ e kargad e Marvel, hag a savas a-du gant Lee. Claremont a zilezas X-Men goude an niverenn 3. Daoust da se e kenlabouras [[Chris Claremont]] ha Lee war raktresoù all evit Image ha Wildstorm.\nE [] e voe Lee unan eus ar seizh den a guitaas Marvel hag a savas [[Image Comics]] (asambles gant [[Marc Silvestri]], [[Rob Liefeld]], [[Erik Larsen]], [[Jim Valentino]], [[Todd McFarlane]] ha [[Whilce Portacio]]). Lee a labouras neuze war [[Gen 13]], [[Stormwatch]] ha [[WildC.A.T.s]]. Hervez tud zo ez eo dipitus an heuliadoù-se peowgir en deus Lee lakaet holl e nerezhnerzh war an tresañ, hag ez eo dipitus ar senario. Daoust da se e voent gwerzhet mamat-tre.\nLee ha Liefeld a voe degemeret en-dro gant Marvel e [] , hag e labourjont war dudennoù klasel evel [[Captain America]] , [[Avengers]], [[Iron Man (comics)|Iron Man]] ha [[Fantastic Four]].\nNepell goude e labouras Lee war ur rmummadrummad berr anvet ''Divine Right : The Adventures of Max Faraday''.\nE dibenn [] e kuitaas Lee [[Image Comics]], hag e werzhas Wildstorm da [[DC Comics]]. Start e kave bezañ embanner ha tresour war-un-dro. E [] e labouras war [[Batman]] gant ar senarooursenarioour [[Jeph Loeb]], hag e [] e labouras war [[Superman]] gant [[Brian Azzarello]].\nE [] e tresas ''[[Batman and Robin, The Boy Wonder]]'', evit [[All-Star]], ur skourr eus DC. Ar senario a voe skrivet gant [[Frank Miller]].\nAdtapet diwar « https://br.wikipedia.org/wiki/Dibar:MobileDiff/1834966 »


Kaozeadenn Implijer:Chabi1 - Wikipedia\nAide en breton présentation de Wikipedia en Ido[kemmañ ar vammenn]\nUne traduction possible en breton de ta présentation de l'Ido pourrait être :\nDegemer mat war Wikipedia en Ido. Dont a ra an Ido eus an Esperanto nevesaet e miz Here 1907 gant ur strollad Délégation pour l'adoption d'une langue auxiliaire internationale e anv, bodet e Paris e Skolaj Bro Frañs, ennañ pennoù bras yezhoù savet all (esperanto, idiom neutral, latino sen flexion, hag all hag all), ha skiantourien ha yezhonerien brudet ezbedel. Skanvaet eo bet an esperanto evit stummañ an Ido (lizherenneg latin boutin e plas unan ispisial d'an esperanto da skouer) Diazezet eo bet an Ido diwar c'hwec'h yezh (saozneg, galleg, alemaneg, kastilhaneg, italianeg ha rusianeg) ha war muioc'h a etrebroadelezh. Er mod-se eo natureloc'h an Ido eget an Esperanto o chom damheñvel memestra.\nMa z'oc'h o studiañ an Ido hag ho peus c'hoant kemer perzh da skrivañ pennadoù en hor Wikipedia, krogit ennañ. Tud gouest d'ho tifaziañ a zo. Implijit Patrom:Revizo e penn ho pennad evit goulenn sikour digant unan barrek war yezhoniezh an Ido.\nLec'hienn bennañ evit an Ido a zo XXX, Ar pennadoù en Ido a c'hell bezañ kavet war XXXX.\nSplujer (kaozeal) 4 Eos 2014 da 08:51 (UTC)[respont]\nAdtapet diwar « https://br.wikipedia.org/w/index.php?title=Kaozeadenn_Implijer:Chabi1&oldid=1585518 »\nKemmoù diwezhañ degaset d'ar bajenn-mañ d'an 4 Eos 2014, da 08:51.


gwelout - Wikeriadur\nDiwar an anv-kadarn gwel hag al lostger -out.\ngwelout /ˈɡɥeːlut/ /ˈɡwɛːlut/ verb kreñv dieeun ha verb kreñv eeun (anv-gwan-verb : gwelet) (displegadur)\ngwelout un dra\n— [...] ; gwel eta pehini a gomeri da bried. — (Fañch an Uhel, Kontadennoù ar Bobl/3, Al Liamm, 1988, p. 189.)\ngwelout un den, ul loen, oc'h ober un dra\nPa welez eur hi o tond beteg da zeuliou az-pez aon. — (Jules Gros, Le trésor du breton parlé Deuxième Partie, 1970, p. 462.)\n— Eomp etrezek ar Spagn, [...], da welet ha ne vo ket graet welloc'h din gant an teir friñsez all am eus tennet digant o jeanted, eget gant homañ. — (Fañch an Uhel, Kontadennoù ar Bobl/1, Al Liamm, 1984, p. 131.)\n— [...], « lezit ac'hanon da dostaat, evit ma welin ha me a vezo evit rannañ hoc'h ejen etrezoc'h. [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 132.)\nHervez lezennou ar vro, ar roue koz, pa ne veze ket a baotred, a veze red d'ezan ober tri goulenn ouz e zanvez mab-kaer, ha gwelet dre eno hag a-walc'h a furnez, a nerz kalon, a spered, a ijin a c'helle kaout an den yaouank a dlee beza fiziet etre e zaouarn eur verc'h garet ha stur pounner ar gouarnamant. — (Ivon Krog, Eur Zac'had Marvailhou, Buhez Breiz, Kemper, 1924, p. 10.)\nAbred 'ta diouz ar mintin, da houlou deiz ez a al louarnater da weled ha deued eo al louarn da dañva e lipebao. — (Tad Medar, An Tri Aotrou, 1981, p. 114.)\ngwelout ober un dra\nen em welout\nwar a welan\ngalleg : voir (fr)\nAdtapet diwar « https://br.wiktionary.org/w/index.php?title=gwelout&oldid=323164 »\nDernière modification le 11 Her 2021, à 18:24\nKemmoù diwezhañ degaset d'ar bajenn-mañ d'an 11 Her 2021, da 18:24.


Anne Lykke - Wikipedia\nAnne Lykke pe Anne Henriksdatter Lykke (1595 – 1641) a oa un itron danat, serc'h d'ar priñs Christian Danmark.\nGanet e oa e kastell Vordingborg. Tud a ouenn uhel hag a beadra e oa he zud. Merc'h e oa d'an denjentil ha politikour Henrik Lykke (1555–1611) ha d'e bried Karen Frandsdatter Banner (1559–1616).\nE 1615, da 20 vloaz, e timezas Anne d'an denjentil Cai Rantzau (1591–1623), gouarnour meur a balez roueel. E 1616 e c'hanas ur verc'h, Sophie (1616–1635) e Kastell Copenhagen ma oa kuzulier Rantzau. E 1621 e voe anvet Rantzau da Bennkomiser Brezel en arme Danmark en Holstein. Mervel a reas e 1623, pa oa Anne en oad a 27 vloaz. An intañvez yaouank neuze a reas war-dro merañ ar madoù ken na voe lakaet ar c'hontoù en o rez.  E miz Mae 1625 e lestras ar roue Christian IV da vont d'ar brezel. Anavezet eo ar brezel-se e Danmark ha Norge evel Brezel an Impalaer (Kejserkrigen).\nEn 1629, da 34 bloaz, e timezas Anne d'an denjentil pinvidik Knud Ulfeldt (1600–1646), mab da Ganseller ar Rouantelezh Jacob Ulfeldt. Knud Ulfeldt a gollas neuze e garg el lez ha n'eo nemet goude marv Anne e 1641 ma voe anvet da Lord Chamberlain.\n↑ Acting County Sheriff Anne Henriksdatter Lykke of the County of Kalundborg with the Shires of Arts and Skippinge and Samsø and County Sheriff of the County of København with the Shires of Smørum, Sokkelund and Ølstykke, Denmark ((Women In Power1600-1640)\n↑ Anne Lykke ( Dansk Biografisk Leksikon)\nAdtapet diwar « https://br.wikipedia.org/w/index.php?title=Anne_Lykke&oldid=1845954 »


Eil loden — XXVIII. - Wikimammenn\nEil loden — XXVIII.\nMa beaj Londrez\nMoulerez Sant-Gwillerm, 1910 (p. 159-163)\n◄ Evit digeri hent d’ar prozision : 50.000 katolik, 3.000 poliser War rok ! gant beleien breton er renko kentan. — An Tad Fletcher, pôtr-ar-rôk. — Sioulder ha kantiko. — Bec’h ha reuz. Piw ar gerz er prozizion ? — Hopadenno en enor d’al « legat » ha d’an O. Bourne ►\n§ XXVIII. — WAR RÔK ! GANT BELEIEN BRETON ER RENKO KENTAN. — AN TAD FLETCHER, PÔTR-AR-RÔK. — SIOULDER HA KANTIKO. — BEC’H HA REUZ.\nPrest goude, e welomp o tont trezek d’imp eur beleg sôz, gantan eur zoudanen hag eur sourpilis, ha war e lerc’h nao pe dek beleg en du. « Daoust ha gallout a refomp mont d’hen heuilh ? » a c’houlomp an eil gant egile, an Otro Kergus ha me. Ha ni o wignal d’ean evit ma tennje ac’hanomp eus hon frizon. Kenkent a reas eur zell d’ar boliserien a oa ’n hon rôk hag ar re-man o terri o chaden evit hon lezel da dremen.\nFe, mat e oa d’imp bean ’n em gavet eno. Rak n’eas ket am ambrouger pelloc’h gant e veleien. Adalek ma ’neus kemeret anomp en e vagad, e tistro krenn hag e kas anomp ouz dor-dal an iliz-vreur. Homan a oa o paouez bean bet digoret hag a oa krog da deurel er ru eur bern beleien gwisket gante sourpiliso gwenn. Ha ni souezet : ne ouiemp ket hon dije gallet dougen hon gwiskamant a geur ha ne oa deut ganimp sourpilis ebet. N’eus fors. Bepret ec’h efomp war rôk, hag er penn kentan, mar plij.\n« Four, Four (lennet for), please) (lennet pliz), ! Pevar, pevar, mar plij ! » eme an ambrouger (hen anaout a reomp aboe dec’h : hen ê an Tad Fletcher, an hini a digore prozision ar vugale). Ha ni pevar ha pevar, ar re ac’hanomp a zo en du. Ma c’henveur ha me a digoue d’imp bean ’barz an eil regen, an eil hag ar c’hentan eus an tu kle. Ha divunet piw a gerzan war e zeulio ? An Otro Louiz Gautier, eus Kastelaudren, unan eus kureet Ar Stol (Etables). Heman en em gav evelse-ar c’hentan eus an tu kle, ebarz a regen gentan. Den en e rôk, nemet tri pe bevar bôtr, o deus eur baniel da dougen, an Tad Fletcher hag an hini a doug ar groaz. Diouz gwelet an Tad o kerzet, ne vije ket bet kemeret evit eur Breizad pe eur Gall. Biskoaz beleg n’hon deus gwelet o kerzet eveltan gant eun habit keur : sonn e benn ha reut evel eur peul, e talc’h e zaou dorn kroajet a dre d’e gein. Divalo divalo e kerz ha, pa ra eur vinvaden, ec’h ê evit trei a bez da welet hag-en ec’h a mat an treo war e lerc’h. Ni a gav e neu iskiz eun nebeudig, mes e genvroiz hen kav dereat : pep bro, pep giz.\nE tu-hont da ze, evel m’am eus laret elec’hall, an Tad Fletcher a blij kalz da Londreziz, dre mac’h ê eun den eus ar gwellan : an oll o deus evitan ar brasan respet. Eul Londreziad an neus laret d’in aboe n’halled ket rei d’ar prozision eun ambrouger gwelloc’h evitan.\nTostaat a ra da beder heur pa ’n em lakomp da vat da gerzet. Mes hon c’herzadeg na vo ket mut evel ar re a weler a wejo en Londrez. Ni hon unan a gan, gwej en latin, gwej en galleg. Dont a ra d’e dro kantik an Itron Varia Lourd gant e ziskan « Ave, ave, ave Maria ». Ha setu ar zellerien en em lakat da ganan an diskan ze wardro ganimp. Diwar neuze, ne ganomp ken en galleg. Prestik zoken n’hon deus ken da zevel kantik ebet : ar bobl a zo en daou du d’ar ru, pe war ar gwe, pe ouz ar prenecho, a zo krog da ganan kantiko zôz. ’Pez hon deus ni d’ober eo unani hon mouez gant e hini, ’n eur lenn ar c’homzo war hon levrio. N’ê ket laret o c’homprenfemp gwall reiz. N’eus fors : jachan a reomp warni eus hon gwellan. Hag hon frozision a zired war e nanv, diskoilh ha didrous : sioul an treo evel pa vijemp en eun iliz.\nBenn eur c’hart heur memes tra e tro an awel a du. Pan omp o tistouvan eus eur ru evit kemer eun all, e klevomp eun drouz iskiz : eur fronjadeg grêt gant tud hag a lôskfe o mouez dre o fri. Da gentan e seblant d’in klevet o yudal leoned evel ar re am moa gwelet dec’h e park al loened goue, hag e sellan hag-en n’eus ket eur venajiri bennak war ar c’hroaz-hent elec’h ma tremenomp. Na diavis ec’h on ! Ankouaat a ran e zo en Londrez eun tokad tud a spered enk hag a galon kazus, pôtred an Allians protestant, ha n’hellont ket tremen hep diskoe en o stum (stum al loened digomz) pegement a zroug a zo enne eneb an Iliz katolik. Da c’hortoz ma c’hellfont ’vit noz, en Kaxton-Hall, dislonkan an eil war egile o gwad fall, e fell d’ê adalek breman, ’n eur ober eun tôl esa, diskargan warnomp eun nebeudig anean. Ha n’ê ket hepken gant o mouez moug e c’hoariont : me gred ive e c’hoariont gant o diskoa. Rak e doare m’o deus an taer regen a boliserien da stourm evit lezel ganimp hent awalc’h da dremen, ec’h ê êzet goût e zo bouterien du-hont a dre d’ê. An dud dinatur a zo anê ! N’o deus ket aon da waskan, ha marteze da vougan ar gristenien a zo deut aman gant ar c’hoant hepken da welet ar prozision o tremen. A drugare Doue, n’eus bet marv ebet nag aman nag e lec’h all : falladenno a vat, ne laran ket. Ouspenn eur wej am eus gwelet ar boliserien o tapout en o divrec’h groage semplet hag o kas anê da unan eus an ambulanso a oa bet savet war hed tôl da hent ar prozision. Mad awalc’h an nevoa grêt an arc’heskob laret d’e dud lezel hirie o bugale er gêr. Koulskoude ne bad ket pell ar reuz, evit ’pez a zell ouz ar yudadeg da vihanan.\nHoman a zo mouget en eun tôl gant mouezio ar gatoliked a ’n em gave aman, evel e lec’h all, en daou du d’ar ru. « Hip ! hip ! hourrah ! » a huchont da gentan a bouez-penn. Goude e stagont da ganan kantik ar Zakramant, ha ni, torret ganimp hon gouhad aon (ganin-me da vihanan), a gan ive war-dro gante. Diwar neuze ne daver ken : dalc’hmat kan en enor da Zoue, pe hopadenno en enor d’imp.\nGoude bean kerzet epad tri c’hart heur ec’h arruomp, peurc’hrêt ganimp hon zro, tost d’ar gatedral. Aman eun dra hag a ra vad d’hon c’halon : eun drapo sei a dri liou hag endro d’ean eur c’hant bennak a bôtred vat deut ar beure-man deus Amiens, hag en sell da vean distro d’ar gêr ’benn arc’hoaz d’ar beure. Ar re-man o deus anaveet beleien Frans, hag a youc’h a greiz-kalon ouz hon gwelet, epad ma saver o drapo ha ma tispleger e blego evit hon zaludi.\n↑ Kavet e vo ar c’hantik-se, troet en brezoneg, e dilost al levr.\nAdtapet diwar « https://br.wikisource.org/w/index.php?title=Eil_loden_—_XXVIII.&oldid=109306 »\nKemm diwezhañ d'an 27 Her 2017 da 12:32\nKemmoù diwezhañ degaset d'ar bajenn-mañ d'an 27 Her 2017, da 12:32.


Bonne continuation - フランス語 - ブルターニュ語 翻訳と例\n検索ワード: bonne continuation (フランス語 - ブルターニュ語)\nBonne élève, mais...\nHogos nav lisead diwar zek a dap ar vachelouriezh, ouzhpenn eizh skolajad diwar zek a dap ar breved ; er c’hentañ plas emañ rannvro Breizh, a vloaz da vloaz, a-fet an div arnodenn vroadel-se. Ral a wezh ez eus bet tud yaouank, kuitaet ar skol ganto, n’o deus tapet diplom ebet. Priziet-kaer e vez live ar skolidi a-raok mont er c’hwec’hvet klas. An tri-c’hard eus ar vugale zo skoliataet a-raok dezho bezañ tri bloaz. Deuet a-benn keidenn Akademiezh rannvro Breizh da vezañ trec’h ouzh ar geidenn vroadel dindan 25 bloaz, daoust dezhi bezañ chomet war-lerc’h an akademiezhioù all a-raok.\nSezon sevenadurel vat deoc'h !\nare we maintaining strong relationships (英語>ビルマ語)pc co2 (フランス語>英語)versicherungs (英語>ポーランド語)kiváló (ハンガリー語>マルタ語)and what we need to do (英語>ビルマ語)wish you many many happy returns of the day sir (英語>ヒンズー語)child (英語>デンマーク語)jjj ok (スペイン語>英語)bilecektir (トルコ語>ドイツ語)öldürmeyeceğim (トルコ語>ルーマニア語)are we interrupting your social life (英語>ビルマ語)are we late for school (英語>ビルマ語)el compte, si us plau (カタロニア語>英語)僵尸 (簡体字中国語>英語)fd pet (英語>ロシア語)i thought you forget me (英語>ヒンズー語)你可以带他回家了 (簡体字中国語>マレー語)populaciji (スロベニア語>ドイツ語)hematooma (フィンランド語>英語)herodia (スワヒリ語>ポルトガル語)album) (英語>ロシア語)trinar��n (スペイン語>簡体字中国語)eye spot (英語>ギリシア語)are we in sight of land yet (英語>ビルマ語)adt (イタリア語>ドイツ語)


SLB - D'AN 2 A VIZ DU E KEMPER, EVIT AL LABOUR, A-ENEP AR GORVOERIEN HAG AN EZFREDADURIOÙ, MANIFESTOMP !\nD'AN 2 A VIZ DU E KEMPER, EVIT AL LABOUR, A-ENEP AR GORVOERIEN HAG AN EZFREDADURIOÙ, MANIFESTOMP !\nLeizh a dud dic'hopret, manifestadegoù, heñchoù stanket, kann dirak porchedoù an ekotaos : liv an emsavadeg zo war Breizh. Ur pikol vanifestadeg a vo e Kemper d'ar sadorn 2 a viz Du, evit an implij hag enep an ekotaos. Betek mediaoù Pariz zoken eo aet an trouz savet diwar an emsavadeg, rak o boned ruz zo bet gwisket gant ar vanifesterien. Emañ Breizh o teviñ eme ar batroned. Ar wirionez zo ganto : o teviñ emañ hag emañ.\nMet disoñjet o deus lâret perak... N'eo ket an ekotaos en deus taolet war an douar noazh labourerien Doux, Gad, Tilly-Sabco, Marine Harvest, Alcatel-Lucent ha PSA. Rak hervez kont, ne oa ket o ren c'hoazh p'a oa bet skarzhet ar steuñvioù dic'hoprañ maez eus an tiretennoù.\nAn alumetezenn he deus c'hwezhet an tan war Breizh eo an ekotaos. Met evit c'hwezhañ an tan war ar c'hoajoù eo dav d'ar c'heuneud bezañ sec'h-kras. Hag abaoe meur a warlene e gwirionez e c'hoari ar batroned hag ar Stad e Breizh gant buhez ar vicherourien. Ouzhpenn un dekvloaziad 'zo ez eont war lartaat o kas betek penn ur sistem diazezet war ezporzhiañ-yoc'h frouezh al labour-douar, diwar goust an douar, an dour, ar merc'hed hag ar baotred, hag o tennañ gounid eus ar yalc'hadoù foran war un dro.\nD'an 2 a viz Du e vo gwelet SLB o vanifestiñ gant labourerezed ha labourerien Breizh, evit difenn hor benvegoù labour, enep ar gorvoerien hag an dic'hoprañ, hag enep kement frankizouriezh ha produouriezh a zo.


Pajenn:Herri - Skrituriou sakr - Exod, 1861.djvu/126 - Wikimammenn\nPajenn:Herri - Skrituriou sakr - Exod, 1861.djvu/126\nbernakl pa vijent oc’h ober deveriou ho c’harg. Hag ann dillad-se oa prizuz bras, goloet a aour hag a vein pricius ; rag ann Env hag ann douar a zo d’ann Aotrou Doue. Ann dillad-se, evel ann traou all euz al lezen goz, a skeudenne ar pez a dlie c’hoarvezout e relijion Jezuz-Krist, ha pep pez anezho a verke ar zantelez a dlie da gavout ar re ho doughe, hag ar vertuziou kaer a dlient da ziskouez enn ho buez.\nAnn traou-ze na zellont ket hep ken ouz ar velien. Sant-Per, o komz ouz ar gristenien, a lavare. Beza ez oc’h ar vouen choazet, ar vileghiach roeal, ar bobl santel, evit kenniga da Zoue sakrifiçou a veuleudi pere a vezo dighemeret mad dre Jezuz-Krist. Pa’z omp eta a ghen huel qualite, diouallomp d’en em zizenori dre voal bec’hed ebed.\nSakradur ar veleien. — Sakrifis ar mintin hag hini ar pardaez.\n1. Chetu petra ho pezo da ober evit ho zakri beleien d’in-me, kemerit eul leue diouc’h ann tropel, ha daou vaout hep tach.\n2. Bara dic’hoell, eur voastel ivez hep goell hag arroset gant eol, ha kuignouigou dic’hoell ivez ha goloet gant eol. Ann traou-ze holl e reot gant bleud guiniz flour.\n3. Hag o veza ho lekeat enn eur baner, ho c’hennigot d’in ; al leue hag ann daou benn denved a zigasot e kichen ann aoter.\n4. Lakaat a reot neuze Aaron hag he vugale e toull dor tabernakl ann desteni. Ha pa ho pezo goualc’het ann tad hag he vugale gant dour,\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/126&oldid=115228 »\nKemmoù diwezhañ degaset d'ar bajenn-mañ d'an 23 Ebr 2018, da 16:39.


Roderig - Wikipedia\n(Adkaset eus Roderico)\nUr pennad Rodrigo zo ivez.\nRoderig, pe Roderico, pe Rodrigo e spagnoleg ha portugaleg, pe Ludharīq, لذريق en arabeg, a oa roue ar Vizigoted e Spagn entre ar bloazioù 710 ha 711.\nRoderig, pe Rodrigo, diwezhañ roue ar Vizigoted.\nMab e oa d'ar Vizigot Teodofredo, a oa mab da Chindasvinto ha Riciberga. Dre an nerzh eo e kemeras ar galloud, ma voe rannet ar rouantelezh.\nTrec'het ha lazhet e voe gant ar vuzulmaned en emgann Guadalete, e 711, goude trubardet gant Vizigoted enebet outañ. Brudet eo evel ar roue vizigot diwezhañ. Koulskoude n'ouzer ket nemeur a dra diwar e benn : ren a rae en un darn eus ledenez Iberia, hag enebourien dezhañ o ren el lodenn all, ha lazhet e voe o vrezeliañ ouzh ar Vuzulmaned nevez dilestret, hag ar re-se a aloubas neuze an darn vrasañ eus al ledenez.\nE intañvez Egilona, a vije bet addimezet da Abd al-Aziz ibn Musa, a voe drouklazhet.\nDibaot eo ar fedoù er c'hronik mozarab e 754 diwar-benn pezh a c'hoarvezas goude ren Witiza. Lenn a reer e voe kemeret ar gurunenn gant Rodrigo hag e renas ur bloaz. Skrivet splann eo e voe ur brezel diabarzh a-raok aloubadeg an Arabed hag e voe trubardet gant darn eus e soudarded. Meneg ebet avat eus Agila II, nag eus harperien Witiza o kas an taol trubardiñ, nag eus ur goulenn skoazell evit diskar Rodrigo.\nAdtapet diwar « https://br.wikipedia.org/w/index.php?title=Roderig&oldid=1854219 »


Boreas - Wikipedia\nSkrapidigezh Oreithyia gant Boreas, oinoc'hoe apulian dremmoù ruz diwar zorn Livour Salting, war-dro 360 kent JK, mirdi al Louvre.\nBoreas (Βορέας e gregach) eo anv avel yen an hanternoz e mojennoù Hellaz kozh. Talvezout a ra e anv kement hag avel an hanternoz, pe an hini a zebr.\nUnan eus an Anemoi eo, kar ha par eo d'an Aquilo latin. Avel ar goañv eo, kreñv hag imoret fall. Diskouezet eo bet evel un den kozh askellek, gant blev ha barv hir, ur grogenn gantañ. Hervez Pausanias n'eo ket treid en doa Boreas met naered. Koulskoude eo treid denel askellek a weler dezhañ en oberennoù arzel.\nLiammet e veze e anv ouzh ar c'hezeg. Lavaret e veze e oa tad da zaouzek ebeul, goude kemeret gantañ stumm ur marc'h, diwar kezekenned Eric'hthonios, roue Troia. Al loened-se a oa brudet da redek er parkadoù greunek hep kerzhout war ar plant.\nPlinius a gave dezhañ, en e Naturalis istoriae (iv.35 ha viii.67) e c'halle ar c'hezekenned kaout ebeulien hep skoazell marc'h. Hellaziz a grede edo Boreas o chom e Trakia.\nTad e oa Boreas\nda zaou vab: Zetes ha Kalais, a oa e-touez an Argonaoted.\nda ziv verc'h: C'hione ha Kleopatra.\nDiwezhatoc'h e oa bet kaoz eus Boreas evel tad Boutes ha Lykourgos (diwar mammoù disheñvel), hag evel serc'h d'an nimfenn Pitys.\nAdtapet diwar « https://br.wikipedia.org/w/index.php?title=Boreas&oldid=1771560 »\nKemmoù diwezhañ degaset d'ar bajenn-mañ d'an 1 Her 2017, da 07:47.


Buhez ar Sent/1912/Isidor, eskob Sevill - Wikimammenn\nBuhez ar Sent/1912/Isidor, eskob Sevill\n◄ Koneri Isidor, eskob Sevill Visant Ferrier ►\nAr respont-se a chomas pell war spered ar c’hrouadur : « Ma c’hell eur berad dour, emezan, toullan eur men gant an amzer, me ive, a drugare Doue, daoust pegen dister eo ma galloud, a deuio a benn, dre forz poanial, da zeski eun dra bennak. »\nMont a reas endro da Sevill, hag e teuas da vezan unan eus an dud desketan war bep tra.\nDa varo e vreur Leandr, daoust ne oa tamm ebet en jal da ze, e oe grêt d’ezan, gant ar roue Rekared, ar veleien hag ar bobl, azezan war gador eskob Sevill. Gregor-Meur a gavas mat an dibab, a gasas da Isidor ar pallium hag a hanvas anezan vikel ar pab war ar Spagn a-bez.\nEpad ma oe eskob, e oe eun den trugarezus evit an holl ; eveziek da embann lezennou an Iliz, dre e gomzou hag e skridou, ha da lakat o miret.\nEn amzer-ze, mignoned Arius a oa kas rei da anaout o c’henteliou hag o geier dre ar bed holl. Klask a rent, dreist-oll, ’n em dremen diouz ar yaouankiz. Isidor, pa anavezas an dra-ze, o c’houzout eo dre ar vugale e teuer a benn da zevel poblou digristen, daoust d’an nebeut a zanve en devoa, a ziazezas eun ti-skol-meur en Sevill, a zo bet brudet dre ar Spagn a-bez ha pelloc’h. E-unan e rê skol ennan, hag e levriou war wriziou ar geriou, (libri Etymologiarum), dastumet enne ar pep brasan eus e genteliou, a zo eus ar re ouiziekan a c’heller lenn.\nIsidor en devoa eun doujanz vras evit ar pab, ha lavaret a rê a-wechou e oa Kador sant Per, evit ar fe, ar pez m’eo, evit al listri, eur porz-mor ’lec’h n’eus danjer ebet evite. Eun eskob bennak o vezan goulennet outan hag an Ebestel o devoa bet, digant Jezuz-Krist, kement ha kement a c’halloud an eil hag egile, e respontas : « Skler eo e oa sant Per mestr war an Ebestel-all, p’eo gwir en devoa lavaret d’ezan : « Te a zo men, ha war ar men-ze me a zavo ma Iliz. » Evelse ive, ar pab a zo, dre e c’halloud, dreist an eskibien-all, evel m’eman ar penn dreist an izili-all eus ar c’horf. An neb eta ne fell ket d’ezan enori ar pab ha senti outan, evel m’eo dleet, a zo henvel ouz eur c’horf ha n’eo mui stag ouz ar penn. An dra-man a zo eur wirione desket d’imp gant an Iliz, hag ar wirione-ze a renker da gredi ken start ha mister an Dreinded ; anez, ne oufed ket bezan salvet. »\nIsidor, goude bezan gouarnet e eskopti eun daou-ugent vla bennak, a varvas d’ar 4 a viz ebrel eus ar bla 636.\nRed eo labourat ar spered\nAr pez a zo kôz e weler bugale o tec’hel kement an eil digant egile eo, dreist-oll, dre ma ve bet o sperejou labouret dishenvel.\nSetu aman daou grouadur, unan hag a zo bet kaset d’ar skol abred, dalc’het enni ha grêt d’ezan labourat start : dont a ra da vezan eun den yaouank desket kaer, a ra enor e dud hag a vo barrek da ’n em denni war an douar.\nEn e gichen, setu eun all hag a zo bet dilezet ; n’eo ket bet kaset d’ar skol, pe mar deo bet, n’eo ket bet laket da labourat ; eur c’hrouadur eo ha ne oar netra ; laket eul levr dirakan, du ha gwenn a welo, ha netra ken. Galloud da zeski a oa ennan, koulskoude, mes ar galloud-ze a zo dinerzet, o vezan bet lezet hep impli. Brasoc’h oa, marteze, evit hini ar c’hrouadur-all, mes petra zervij, pa n’eus grêt netra gantan ?\nD’ar gerent, dreist pep tra, eo d’evesât ouz ze.\nAr vugale ne c’houlennont ket gwell evit chom hep mont d’ar skol ; red eo ober d’eze mont, dre gaer pe dre heg.\nPa vezont er skol, ne c’houlennont ket gwell eget chom heb ober netra ; red eo dihuni aneze ; diouz ma vefont grêt, e vefont kavet.\nAdtapet diwar « https://br.wikisource.org/w/index.php?title=Buhez_ar_Sent/1912/Isidor,_eskob_Sevill&oldid=36523 »\nKemmoù diwezhañ degaset d'ar bajenn-mañ d'an 19 Mez 2012, da 06:42.


Chubri - Institu d'inventerr e d'astouraij du galo - PCI Collectif\nKeleier Chubri - Institu d'inventerr e d'astouraij du galo\nChubri - Institu d'inventerr e d'astouraij du galo\n« Liested ar yezhoù zo a bouez bras evit mab-den. Mirout e yezh zo un doare da zerc’hel soñj eus un aozadur sokial, digor war ar bed e-ser an natur. Un doare da zerc’hel hon sevenadur bev ha da respont d’an daeoù da zont. Dre ar yezh e c’heller talañ ouzh ar sistem ekonomikel bedel ha chom bev en ur adskoulmañ gant an darempredoù lec'hel ha diorren ar rouedadoù sokial tost d'an dud. »\nE poull-neuial ar Gougleiz anvet Coglé’O, e oar an dud hiviziken e talv Lé qmodité dé foum kement ha privezioù ha Ravigotri korn ar yec’hed. Tost eo panellerezh divyezhek poull-neuial kumuniezhel Sant-Brizh-Gougleiz ouzh ar gallaoueg komzet er vro ha klotañ a ra ouzh ar vuhez a-vremañ. Ur c’henlabour zo bet etre kumuniezh-kumunioù ar Gougleiz ha Chubri evit staliañ ar panellerezh-mañ. Kas a ra ensavadur renabliñ ha nevesaat ar gallaoueg ul labour kizidikaat ar strollegezhioù lec’hel ouzh liested ar yezhoù hag ar sevenadurioù en ur sikour anezho da ebarzhañ gwelloc’h ar gallaoueg en o folitikerezh foran. « War dachenn an ijinouriezh yezhel an hini e labouromp, evit degas ostilhoù diazez a roio an tu d’an dud d’ober gant ar gallaoueg hiziv an deiz », a zispleg Bèrtran Ôbrée, rener an ensavadur Chubri.\nTermenoù nevesaet\tLenn da heul\nSevel un doare-skrivañ en ur zoujañ da variezon ar yezh, klask termenoù a glot ouzh kement raktres ha servij treiñ… oberiant-kenañ eo Chubri war dachenn an nevesaat ha diorren ar gallaoueg. War gresk ez a an niver a c’houlennoù-treiñ, a zispleg ar rener, pa vije a-berzh ensavadurioù ha kevredigezhioù lec’hel ha rannvroel, met ivez a-berzh ar mediaoù, produerien bed ar c’hleweled, pe c’hoazh embregerezhioù ar boued hag an douristelezh : « Tud a vicher int hag ezhomm o deus eus termenoù a-vremañ a vez savet ganeomp-ni en hon aozadur ». Menegomp ur c’heriaoueg enni tri c’hant termen a denn d’ar c’hevredigezhioù ha d’an ekonomiezh, savet diwar goulenn Rannvro Breizh hag a anzav ar gallaoueg evel ur yezh a Vreizh abaoe 2004. « Evit a sell ouzh an dezougen da skouer, e kinnigomp ar gêr Chârayement, un ger nevez savet diwar ar verb chârayë, a dalvez treuzdougen hag al lost-gêr ment, da lavarout eo an doare d’ober un dra bennak », a zispleg Bèrtran Ôbrée.\nGoulennoù a bep seurt a-berzh an holl c'hallaouegerien\tLenn da heul\nGoulennoù a vez savet diganeomp ivez gant an deskarded pe an emzeskarded a glask binvioù-yezh ouzhpenn evit respont da goulennoù yezhadur a denn da implij an amzer tremenet kevrennek hag an amzer trement-strizh pe kudennoù simploc’h a denn d’an distagadur. « A-wechoù e c’houlenn gallaouegerien nevez troidigezhioù berr evit hetiñ deiz-ha-bloaz laouen da skouer », a zispleg ar rener. A-benn nebeut e vo lakaet enlinenn lec’hienn internet nevez Chubri, gant ur c'hoant kelenn en un doare pedagogel evit ma c’hello an holl ober gant ar fichennoù-yezh hag ar yezhadurioù diyezhek kinniget gant ar gevredigezh, pe c’hoazh gant geriadur anvioù-bihan hag anvioù-familh kumunioù ha kêriadennoù Breizh-Uhel.\nUl labour dastum pizh\tLenn da heul\nAl labour ledanaat hag advuhezekaat ar gallaoueg a vez kaset da benn gant Chubri zo diazezet war un anaoudegezh spis eus ar yezh : ul labour dastum kaset da benn dre zielfennañ ha ditouriñ enrolladurioù gallaouegerien, a-gevret gant ul labour geriadurouriezh hag anvadurezh pizh ha fichennoù testeniekaat, ouzhpenn 66 000 anezho e 2016. Drezo e c'heller gouzout pelec'h kavout ger-mañ-ger en teuliadoù.\nAn teulierezh bras ha spis lakaet e-plas gant Chubri a ro an tu da wellaat binvioù-yezh efedus evit ma vo implijet ar yezh lec’hel-se er vuhez foran hag a vez lakaet war wel ha difennet en un doare digemplezh hiziv an deiz.\n2000 : krouidigezh ar gevredigezh Chubri.\n2007 : digoradur Chubri, institu d’invetérr e d’valantaij du galo.\nDiazezerien : Marc Clérivet ha Bèrtran Ôbrée.\nPrezidantez : Alinn Metayer.\nSkipailh : daou zen o labourat leun-amzer.\nRannvro Breizh, kuzulioù-departamant Il-ha-Gwilen, Liger-Atlantel hag ar Mor-Bihan, Kêr Roazhon.\nSkoazellañ ar raktresoù : ministrerezh ar Sevenadur hag ar C’hehentiñ (DRAC Breizh ha Broioù al Liger).\nEnsavadur renabliñ ha nevesaat ar gallaoueg / institu d’inventérr e d’astouraij du galo\n11, straed Flandrez / 11 ru d’Fllandr\n35000 Roazhon / Renn\nUr renabl ennañ 400 emziviz e gallaoueg\n5 levrig a bled gant anvioù divoutin 6 kumun\n30 troidigezh bep bloaz\nE miz Meurzh, La Smenn du gallo.


An darvoudoù bras / Les évènements / Petra ober ?\nAdkavit hon dibab abadennoù meur eo arabat c’hwitañ anezho ! Maraton Menez-Mikael-ar-Mor\nDont a ra bep bloaz 5 000 a rederien, a anavezer mat dre o stumm da c'haolgammañ, war linenn an aplud evit Maraton Menez-Mikael-ar-Mor. A-benn d'an eur, pe d'ar mor pa lavarer gwelloc'h. Pa vezont o redek n'o dez ket kalz amzer da sellet ouzh kaerder al lec'h a zo lakaet e-touez glad bedel Mab-den. Troveni Lokorn\nAn abadenn-mañ zo un tamm evel ur steredenn-lostek hag a vefe an dud o c'hortoz anezhi da dremen. Bep c'hwec'h vloaz e c'hoarvez un darvoud hep e bar e parrez Lokorn : gant an Dromeni Vras, anezhi ul lid relijiel, e vezer kaset pell-pell en amzer dremenet, d'ur mare ma oa an drouized hollc'halloudus o ren.\nAbaoe 1979 e vez lakaet, gant ar festival Art rock, an doareoù arz da gejañ an eil gant egile, en ur zegas brud war Sant-Brieg e-pad dibenn-sizhun ar Pantekost. Pop music hag arz a vremañ, sirk ha video… Setu ar pezh a gaver e-barzh ur sekred-kegin na vez ket diskuliet da forzh piv ! Beajourien Souezhus\n20 vloaz zo e kustum « bugale vihan Stevenson ha Conrad » en em gavout asambles ouzh troad mogerioù-kreñv Sant-Maloù. Pedet e vezomp bep bloaz e miz Mae, gant ar festival Beajourien Souezhus, da vevañ ur pezh avantur lennegel da-heul froudennoù ar skrivagnerien Abadennoù ar serr-noz N’eus ket par d’ar festival Abadennoù ar Serr-noz, e lec’h all ebet ne vez kinniget ur bennoberenn vras en opera war un dro gant un oberenn vihan da goulz merenn vihan, na lakaet janglerezh da-heul sonerezh. Amañ e kont an doare kement hag an danvez, ha ne vez ket gwelet danvez tud dizoare evit kelo-se.\nDaoust ma cheñch programm an Erer Kozh a vloaz da vloaz, e chom ar festival gant ar memes spered 18 vloaz zo, ur spered diazezet war al liesseurted hag un aergelc'h plijus etre mignoned, war arzourien brudet-kaer ha re all a vo brudet hepdale. Pemp leurenn, 80 arzour, 230 000 arvester... N'oc'h ket evit tremen hebiou an darvoud pouezus-se !\nJazz e Gwened\nE Gwened n'eus ket kaz na dislavar etre jazz ha java. Ar pezh a weler splann gant ar festival a zegas swing, lusk ha begon e kêr 30 vloaz zo. Bev-birvidik an traoù eno ha pa vefed skuizh-marv... Gouelioù Kerne\nE 1923, pa oa Raymond Poincaré prezidant ar C'huzul, edo ar festival o kregiñ ganti. Gouestlet eo Gouelioù Kerne da sevenadur Breizh, pinvidik ha liesseurt.\nKinnig a ra ar gouel daouvloaziek Aber splujañ en arz a vremañ dre ur valeadenn digustum, 60 km a-hed al liger etre Naoned ha Sant-Nazer. An ijin eo spered diazez ar festival-mañ.\nBep bloaz, bremañ ez eus pemzek vloaz zo, e vez un asez dispac'h kostez Brest : eno e vez bodet ar pep gwellañ eus ar sonerezh tekno da-geñver Astropolis, ur festival lusk an diaoul gantañ ! N'eo ket diskiblien al luskad a reer The second summer of love anezhañ evit c'hwitañ an emgav-se. An Arz er Chapelioù\nBep bloaz en em laka an arz a vremañ da gejañ gant ar glad relijiel en un doare dibar. An Arz er chapelioù : traoù nevez en nevoù, a c’hallit krediñ.\nGouelioù etrekeltiek an Oriant Ouzhpenn 650 000 a dud a zeu bep bloaz da-heul an Oriant express. N'eus muntr luziet ebet da ziskoulmañ amañ, nemet selaou ar pep gwellañ eus ar sonerezh keltiek. Festival Penn pellañ ar bed\nUr melting pot, ur pod kejaj, pe e vefed paotr pe blac'h. Splann eo d'an holl : diazezet eo festival Kraozon war an eskemm. Ha pa vefe aozet e penn pellañ ar bed emañ e brogrammadur el lec'h kreiz ma teu an holl seurtoù sonerezh da gejañ an eil gant egile. Ur c'hinnig a-feson neuze evit tremen un dibenn-sizhun digor war ar bed. Festival ar C'hanaouennoù Martoloded\nE Pempoull, bep daou vloaz, e vez birvilh ha plijadur leizh ar c'haeoù gant ur 100 000 a arvesterien. Gant ar festival-mañ, troet war ar sonerezh hag ar mor, e vez pep a flammenn o lugerniñ en holl borzhioù ar bed. Un digarez a-feson deoc'h da vezañ evel ur pesk en dour.\nHent ar rock\nAnat eo d'an holl bremañ : bep bloaz e miz Eost e weler ur c'hasedig e doare penn un den marv, daou askorn dindanañ evel banniel ar vorlaeron, o plavañ a-us Sant-Maloù. Kemenn a ra deomp eo distro Hent ar Rock, ur festival gouestlet penn-da-benn d'ar sonerezhioù brit-pop ha rock breizhveuriat. Ha pennoù plijadur e-leizh enno a vez gant ar 15 000 arvester pa vezont o tistreiñ d'ar gêr… Festival ar filmoù eus Breizh-Veur\nGant piv ez ay an Hitchcock aour ? Bep bloaz e vez dalc'het arvesterien Dinarzh e-pign e-pad ur reuziad diziwezh gant ar memes goulenn. Peogwir emañ Kezar gant pennoù-bras ar gêr-benn ez eo Alfred a zo bet lakaet da arouez an emgav evit ar re a blij dezho gwelet filmoù c'hoariet e yezh William. Kae ar Lagadennoù\nDibenn-sizhun diwezhañ miz Here, setu ur garrezenn leun-mat e-barzh deiziataer sevenadurel Breizh, hag un digarez da 400 aozer BT d’en em gavout da-geñver ar festival Kae al Lagadennoù. Ober ar plankenn e Sant-Maloù, n’eus ket peadra da vezañ estonet.\nN’en deus bet ezhomm ar festival Leurennañ nemet un toullad bloavezhioù evit dont da vezañ al lec’h ma rank ar grouerien war dachenn ar c’hoariva hag an dañs tremen a-raok mont da festival Avignon. Ur festival er penn a-raok ha ne laka ket an arvesterien da vont a-raok ! Brest 2012\nHa krediñ a rit e c’haller ober tro ar bed dindan 7 devezh gant ur vag dre lien ? Emgav a vez roet bep pevar bloaz d’ur milion bennak a vizitourien evit ur veaj dispar en istor ar mor gant ouzhpenn 2 500 bag deuet eus ar pevar avel. Atalieroù Roazhon\nAbaoe 2008 e vez graet gant diskouezadeg daouvloaziek an arz a vremañ, Atalieroù Roazhon, kement a ranker ober evit diskouez d'ar muiañ a dud un danvez arzel a vez kontet da diaes da intent ha graet evit an dud desket hepken. E Kouent ar Jakobined, en aveadurioù sevenadurel pe el lec'hioù foran, eo digor an arz a vremañ d'an holl. Gouel ar Ramparzhioù\nDaoust m'eo gouestlet ar gouel-mañ d'ar Grennamzer ez eo digor d'an holl memes tra. Ar re vihan koulz hag ar re vras a gav o flas er c'hoari roll drol-se bet ijinet e 1983. N'emañ ket an darvoud pouezus-se evit kêr ar Gwesklin war-nes ober e dalaroù. Spi Ouest France\nBep bloaz da vare Pask, da-geñver Spi Ouest France, e teu ar bigi dre lien war o c’hiz war un dro gant kleier Roma. Ur gwir oferenn vras eta evit ar re a blij ar regataoù bigi dezhe. Sellet ivez ouzh


Ni a zeli douguein trema en nean ol er chongeu a hun speret hac ol en desirieu a hun halon - Wikimammenn\nNi a zeli douguein trema en nean ol er chongeu a hun speret hac ol en desirieu a hun halon\nJ.-M. Galles, 1829 (p. 248-250)\n◄ Er gonsolation a za goudé en trebille, ret-é neoah guut souffrein hemh consolation Ni a zeli douguein trema en nean ol er chongeu a hun speret hac ol en desirieu a hun halon Petra a zeliamb gobér eit lacat er Speret-Santel de zichen arnamb ►\nNi a zeli douguein trema en nean ol ér chongeu a hun speret hac ol en desireu a hun halon.\nGOUDÉ m’hou poai, ô me Salvér ! quitteit en doar, hou Mam santel a zouguai hemb cesse he selleu, he haranté, he huannadeu trema en nean.\nHi é deoai ivi doh bonheur en Ælet hac er Sænt, péré a jouissai a brésance en hani a oai câret guet hi halon, hac hi ou honjurai de laret teoh péh quer bras oai hi languis, doh hum ùélet pêl dohoh.\nPetra a éellai er bed offrein dehi hac en devehai éellet pligein dehi ? A pe ne gârér meit Jesus, ne vennér mui meit Jesus.\nEn hani a ra ar en doar é drésor a hou cræce hac a hou caranté, ne sant ér bed-men quin chagrin meit bout hoah pêl dohoh ha forhet doh hou poq divin.\nÉn tertand gortos er marhue, péhani hemb quin a éel achiüe me languis, me boussou hemb cesse trema oh, ô me Jesus, èl Mari, en huannadeu ag ur galon péhani hou tesir, hou calhue, ha péhani hou cavou perpet rai zevéhad !\nPihue a reï deign dihoasquel èl d’er golomb ? Me guemérehai me neige, ha me yehai de glah me repos étal oh.\nA me vou pêl-amzér hemb em bout er bonheur-zé ? Pried me inean a ean a dardou a laret dehi : Chè-mi é tonnet d’achiüe ha visérieu ?\nAh ! er pried a lar : Deit. He huannadeu, hé hirvoudeu a lar hemb cesse : Èl-cé revou groeit. Deit, me Salvér Jesus.\nMe halon a gonze dohoh, men deulegat hou clah, me huannad arlerh hou selleu.\nMe sant é on groeit aveit un dra bras benac. Misérable-on neoah ér vuhé-men, O Jesus, groeit-on aveit oh, hac eit hou possédein a jamæs de virhuiguin !\nO Jesus, mamen a bep sort madeu, tout a vanq él léh ma vanquet ! Splandér éternel, tout a za de vout tihouel él léh n’en doh quet !\nNac é jouissehen-mé ag en ol dreu crouéet, ne cessehen quet a vout peur ha malheurus, ma ne éellehen laret : Jesus a zou me ol vad.\nJesus a zou me ol vad : er gonz-cé a lar hac a gompren tout ; er gonz-cé n’en dé comprenet erhat meit guet en hani a gâr Jesus drès quement tra-zou.\nPél doh me halon enta ol er harantéieu péré n’en dant quet a hou cræce.\nGræce me Jesus, allumet énan hemb cesse en tan sacret a hou caranté. Déet en tan divin-zé d’em âbrasein, d’em losquein.\nMa ne éellan hou cùelet imbèr, ô me Salvér, m’hum zigollou ahoël doh hou cârein !\nMe haranté, péhani a ra deign en espérance d’hou possédein un dé, a vou me honsolation durant ma padou me forbanereah.\nAdtapet diwar « https://br.wikisource.org/w/index.php?title=Ni_a_zeli_douguein_trema_en_nean_ol_er_chongeu_a_hun_speret_hac_ol_en_desirieu_a_hun_halon&oldid=105870 »\nKemmoù diwezhañ degaset d'ar bajenn-mañ d'an 18 Eos 2017, da 16:58.